Udako ekintzetan izena eman daiteke

Astigarragako gaztelekuan egingo diren udako ekintzen izen-emateak irekita daude eta ekainaren 8ra izango dira. Gainera, 2010ean jaiotakoak erabiltzaile berri izan daitezke. Ekainean ordutegi aldaketa izango dute. Astelehenetik ostegunera 17:00etatik 20:00etara eta ostiraletan 16:30etatik 20:30etara izango da. Asteburutan itxita egongo da. Udako eskaintza ekainaren 22an hasiko da eta uztailaren 22an bukatu. Ekintza mota desberdinez jositako eskaintza izango da. Santio jaietako bazkariarekin amaiera emango zaiolarik.


Denboraldi ia borobila

Gertu izan dute denboraldia borobiltzeko aukera, baina ligako titulurako lehiatik kanpo geratu ziren. Horrela ere, Bera Bera eskubaloi taldearen denboraldia maila oso onekoa izan da. Espainiako superkopa eta kopa nagusitasunez irabaztearekin batera, ligako fase erregularreko onenak izan dira. Horri esker, Europako ligan beste urrats bat egiten ahaleginduko dira datorren sasoian.

Guztira, 33 partida jokatu dituzte, 20 jokalarik parte hartu dute eta 971 gol sartu dituzte. Zortzi dira partida guztietan parte hartu duten jokalariak, datu esanguratsua: Arrojeria, Fernandes, Hernandez, Etxeberria, Loidi, Arcos, Erauskin eta Gavilan.

Ligan 27 partida jokatu dituzte. Fase erregularrean, Bera Berak 19 irabazi zituen, bi galdu (Malagaren eta Valladoliden aurka) eta bat berdindu (Elx). Ligako kanporaketetan, berriz, bi irabazi eta hiru galdu dituzte. Guztira, 800 gol sartu ditu ligan (29,63 partidako) eta 617 jaso (22,85). Laura Hernandezek eta Paula Arcosek 107 gol bana sartu dituzte, eta, ondoren dira, Arrojeria (98) – markarik onena –, Fernandes (75), Etxeberria (69) eta Gavilan (66), besteak beste.

Lehiaketa guztiak zenbatuta: liga, kopa, Europa eta superkopa, Paula Arcos izan da denboraldi honetan gol gehien sartu dituena: 145 golekin. Gainerako jokalarien datuak hauek dira: Laura Hernandez (122), Arrojeria (116), Fernandes (100), Etxeberria (81), Gavilan (79), Erauskin (68), Boada (53), Polonio (50), Karsten (49), Louis (41), Loidi (38), Cavo (31), Menéndez (21), Urretabizkaia, Tapia eta Silva (2) eta Aalla (1). Guztira, 971 gol sartu dira 33 partidatan, hau da, partidako 29,42 gol, eta 773 gol jaso ditu (23,4).


Errepresioaren aurrean, antolatzen jarraituko du Debagoieneko Ernaik

Eskualdeko Ernaiko kideen arabera, gazteen prekarizazioak "azkartzen" jarraitzen du, eta arduradun politikoak ez dira gai gazteek dituzten arazoei aurre egiteko, errepresioa izaten delako aldarrikapenen erantzuna.

Errepresioaren aurkako eguna antolatu zuen atzo Debagoieneko Ernaik Arrasateko gaztetxean. Poteo musikatua egin zuten lehenbizi gaztetxera arte, eta Eten eta Lehen lerroa musika taldeen kontzertuak izan ziren. Alabaina, ekitaldi politikoko mezuari eman zieten garrantzia.

Izan ere, Ernaiko kideek uste dute gazteen prekarizazioak "azkartzen" jarraitzen duela, eta "ukaezina" dela gazteak "gainezka" daudela. "Gazteon osasun mentalaren kaskartzea, emantzipatzeko ezintasuna… Espektatiba ezak zein bizitza duinak garatzeko ezintasunak ondorio lazgarriak ditu gazteon artean". Argi dute "sistema kapitalista zisheteropatriarkala krisian" dagoela, hala nola gasa edo bestelako energia baliabideen falta eta eraso matxisten gorakada "bizitza eta kapitalaren talkaren areagotzearen erakusle" direla.

Dena den, haien arabera, arduradun politikoak ez dira gai "gazteek dituzten eta orokorrean gizarteak ere bizi dituen arazoei" aurre egiteko, eta, gainera, azaldu dute gazteek "bizitza duinak eta bizi eredu askatzaileak" aldarrikatzean, errepresioa dela erantzuna. Beraz, antolatu beharra defendatu dute: "Bakarturik nahi gaituen sistemaren aurrean, elite politiko eta ekonomikoen aurrean, estatu zapaltzaileen aurrean, antolatu gaitezen".

Eskuratutako dirua, isunak ordaintzeko

Jakinarazi dutenez, atzo eskuratutako dirua eskualdeko Ernaiko kide batzuek jasotako isunak ordaintzeko erabiliko dute, baina horregatik, behintzat, ez dute geldi gelditzeko asmorik. "Gazte boterea eraikiz, gazte olatu berri eta geldiezin bat abiaraziko dugula sinetsita gaudelako".


Andoaingo Axerien Puska Biltzea Leizotz baserri auzoan, 2017an


Jarduera kultural ugari izanen dira azaroan Baztanen

Kontzertuak, ikuskizunak, solasaldiak, dantzaldiak, azokak eta bertze hainbat ekitaldi izanen dira hilabete honetan

'Altxalili show'

Harro Baztan taldeak antolatua, kantua, antzerkia eta dantza biltzen dituen kabareta izanen da Arizkunenean, azaroaren 4an 19:30ean. Ipar Euskal Herrian bizi den LGTBIQ+ kolektiboko jendearen errealitatea erakusten du Altxalili show helduendako antzerkiak.

Jeff Espinoza eta The Gypsy Runner Trio

Folk, country, rock eta blues nahasketa jotzen duen talde amerikarra Arizkunenean egonen da hilaren 5ean 19:00etan. Konposizio originalak eta amerikar sustraiko musika aurkeztuko dute.

Ursaria

Madrilgo herri musika agertoki batera igotzeko proiektua aurkeztuko dute azaroaren 12an 19:00etan Arizkunenean: seguidillak, jargoiak, txotisak, maioak, polkak eta mazurkak, errondak, jotak…

Bailableak Elizondon

Elizondoko Gaiteroek muxikoak, jotak eta larrain-dantzak dantzatzeko aukera emanen dute azaroaren 12an, igandea, 12:30ean Elizondoko plazan.

'Nire espazioa eman' bakarrizketa

Euskarabideak antolatua, 4-12 urte bitarteko haurrei eta hauen ardura duten helduei zuzendutako bakarrizketa izanen da azaroaren 15ean, 18:00etan Elizondoko Eskolan. Europako Kontseiluak adingabeen aurkako sexu-indarkeria prebenitzeko egindako gidan oinarritzen da ekitaldia, haurrek kontzientzia har dezaten modu dibertigarrian.

'Liburu sendalaria' ipuin kontaketa antzeztua

Haurrendako hitzordua izanen da hilaren 16an Amaiurko Otsondo gelan 17:30ean, Euskarabideak antolatua. Liburuen sendalariaren istorio kontatzen du ipuinak, bizikidetzarako eta hazkuntza pertsonalerako balioak transmitituz.

Baztan Kantuz

Kantatzea gustuko dutenek Azpilkuetan izanen dute hitzordua azaroan. Hilaren 19an, igandea, herriko plazan bilduko dira 12:00etan.

Menopausiaz bertsotan

Menopausia solasgai, bertsoak eta bakarrizketa izanen dira azaroaren 19an, Arizkuneneko sabaian 18:30ean. Udaleko Gizarte eta Berdintasun Zerbitzuek antolatu dute hitzordua.

Santa Zezilia Eguna

Urtero bezala, Baztango Musika Eskolak kalejira antolatu du Elizondoko karriketan azaroaren 21ean, 17:00etan hasita. Euria eginez gero, Braulio Iriarte pilotalekuan izanen da emanaldia.

Menopausiaren auto ezagutza

Neska gazte eta emakumeei zuendutako Nire gorputza, nire arauak tailerra antolatu dute Baztango Gizarte eta Berdintasun Zerbitzuek azaroaren 24an eta 25ean. Emakumeen bizitzan ematen diren ziklo eta aldaketen inguruko kontzientzia eta ezagutza eskuratzeko lanketa eginen dute bi saiotan; ortziralean 17:30etik 19:30era eta larunbatean 10:00etatik 12:00etara.

Azaroak 25: Emakumeen Kontrako Indarkeriaren Aurkako Eguna

Baztango Talde Feministak eta Iñarrosi Neska* Gazteen Taldeak mobilizazioa antolatu dute azaroaren 25ean 19:00etan Elizondoko plazatik abiatuta.

'Trapu zikinak' helduendako antzerkia

Lore-More antzerki taldeak Trapu zikinak antzezlana aurkeztuko du 26an Iruritako Gizarte Bilgunean 19:00etan. Herri garbilekuak ardatz hartuta, intimitatearen eta indarkeriaren inguruko hausnarketa egiten du lanak.

Azokak Elizondoko plazan

Hilabetero bezala, Baztango ekoizleek eta artisauek haien produktuak erakusgai eta salgai izanen dituzte Elizondoko plazan larunbatetan, azaroaren 2an eta 18an zehazki, goizez.


Argia aldizkaria.2798. alea

Azken aleari buruzko hainbat xehetasun agertu dizkigu Jon Torner kazetariak.


Tubacexek gora egin du burtsan, Telegrameko talde batean aholkatu dutelako

Aurreko astean GameStopen gora-beherak eragin zituen Redditen azpiforo baten itxura duen 6.600 laguneko kanal batean zabaldu da mezua.

Tubacex metalgintza enpresaren akzioek % 8,27ko gorakada izan dute Burtsan, 1,43 euroraino, Telegrameko 6.600 pertsonatik gorako kanal batean enpresaren akzioak erosteko aholkua zabaldu ostean.

Aurreko astean GameStopen gora-beherak eragin zituen Redditen azpiforo baten itxura duen kanal bat da, 'Ws Bets Español' izenekoa, 'Fernando' delako batek kudeatzen du, eta bera da mezuak bidal ditzakeen bakarra.

Gaur eguerdia aldera, erabiltzaileak iragarri du Tubacexen inbertitzeko asmoa zuela otsailaren 3tik aurrera, pandemiak "gehiegi zigortu" duen enpresa bat dela, balio ziklikoa duela eta sektorearen buru dela argudiatuta.

Kanalaren kudeatzaileak azpimarratu du bere adierazpenak ez direla erosketak egiteko aholkuak, baina hori esan eta ordubetera % 16ko gorakada izan dute akzioek, 11:00etan 1,31euroan baitzeuden, eta eguerdian 1,52 euroan.

Azkenean, gora-behera batzuekin, saioa % 8ko hazkundearekin itxi du, ostiraleko itxierarekin alderatuta.

Gainera, kanalaren kudeatzaileak begi onez jo du enpresak aurkeztu duen lan erregulazio txostena, "kotizazioarentzat eta enpresarentzat ona" delako.

Aurrekaririk ez duen matxinada Wall Streeten


Txalo bero bat GSR Debagoiena egoitzako langileentzat

GSR Debagoiena egoitza, gure herrian dagoena, sarritan agertu da azken egunotan kutsaduretan eta heriotzetan nabarmentzen den egoitza bezala, bizitza zailtzen ari zaigun birus ospetsuaren ondorioz. Gure normaltasunean sartu zen birusa, gure errutinak aldatu zituen, eta gure harreman sozialen arlo guztiak zaildu. Gure elkartasuna adierazi nahi diegu egoitzako langile guztiei eta, jakina, egoiliarrei eta haien senideei. Izan ere, oso egoera delikatuan gaude, konpromiso handiko egoeran: zomorroaren gune hartzaile izan da egoitza; indartsu sartu da bertan; egoera benetan zaila eragin du.

Pandemia garai honetan sartu baino askoz lehenago, aukera izan genuen egoitzaren funtzionamendua ezagutzeko, egoiliarren eta haien senideen sentimenduen berri izateko, eta herriari zerbitzu ematen dion egoitzaren funtzionamendua ere ezagutzeko. Haren abantaila asko eta lan ona ezagutu genituen, eta zenbait ahulezia hauteman genituen; gure sentitzeko moduaren berri eman genien. Aretxabaleta Lagunkoia bere koordinazio-taldearekin harremanetan dago, eta saiatzen ari gara erakunde horren etorkizun hurbilari eta bere abantailei buruz eztabaidatzeko batzar ireki bat hitzartzen.

Ohar honen bidez, basotxoko Zuzendaritza Batzorde honek elkartasuna adierazi nahi die, bereziki, arazoa gainditzeko egoitzan bertan borrokan ari diren langileei.

----------

Aitor Alberdi

Basotxoko Zuzendaritza Batzordearen izenean

Aretxabaleta


Pedro Iglesias irundarrak arrantzatu du denboraldiko lehen izokina, Endarlatsan

"Lehendabizikoa" aske jaiotako 4,460 kiloko izokin emea izan da eta 1.600 eurotan erosi du Donostiako Rekondo jatetxeak.

Pedro Iglesias Gomez Irungo 62 urteko bizilagunak 07:25ean harrapatu du Bidasoa ibaian, denboraldiko lehen izokina, debekualdia altxatu den lehen egunean. "Lehendabizikoa" aske jaiotako 4,460 kiloko emea izan da, 770 mm luze eta 142 mm altu, eta Endarlatsan arratzatu dute, Hiriberriko tartean.

Donostiako Rekondo jatetxeak erosi du 1.600 eurotan.

Ohikoa denez, Bidasoaldeko Basozainek egin dute identifikazioa; batetik, arrantzaldiaren hasierara ohiko arrantzaleak hurbildu direla egiaztatuz, eta, bestetik, ibaiaren baldintzak zein meteorologikoak arrantzarako egokiak zirela ziurtatuz.

Bigarren aldia da Iglesias Gomezek "lehenbizikoa" harrapatzen duela. Berak atera zuen denboraldiko lehen izokina 2016an ere.

Igande honetan, maiatzak 1 ireki da izonakinaren arrantzaldia eta 51.a harrapatzen dutenean itxiko da. Kopuru horretara iritsi ezean, uztailaren 31n itxiko du denboraldia Nafarroako Gobernuak.

Bidasoa ibaiaren izokin arrantza-tartean aritzeko, lizentziaz gain, eguneroko baimen pertsonala ere behar dute arrantzaleek.

Azken "lehendabizikoak"

2021ean Ismael Garcia Fernandez, Iruñean bizi den 28 urteko asturiarrak atera zuen denboraldiko lehen izokina maiatzaren 2an, epea ireki eta bigarren egunean. 7,800 kg, 890 mm luze eta 200 mm zabal izan zen eta Endarlatsan harrapatu zuten, Aiena putzuan. Birpopulaketa bidez sartutako izokina zen, Nafarroako Gobernuak Oronoz Mugairin duen arrain-haztegian sortua. Iruñeko Maisonnave Hoteleko Caravinagre jatetxeak eta Donostiako Rekondo jatetxeak erosi zute erdibana.

2020an, maiatzaren 18ra arte atzeratu zen denboraldi hasiera, pandemia zela eta. Burlatako David Miranda Elizalde 41 urteko arrantzaleak harrapatu zuen lehen izokina Endarlatsan, Hiriberriko bihurguneko tartean, euliaren teknikarekin, debekualdia ireki eta ordubetera: 4,800 kilo pisatzen zituen eta 76,5 cm luze zen. Oronoz Mugairiko arrain-haztegian jaioa zen hura ere, egoera onean zegoen eta ez zuen mikrotxipik.

Aurreko edizioren batean 1.800 eurora arte ordaindu izan zen lehen izokinagatik baina pandemia zela eta, jatetxeek ez zuten eskaintza handirik egin eta arrantzaleak nahiago izan zuen ez saldu.


Ikastaroak Zizurkilen

Ikastaro eskaintza zabala prestatu du Zizurkilgo Udalak aurten ere. Irailaren 15etik 27ra zabalik izango da izena emateko epea eta, plaza kopurua mugatua denez, izen-emate urrenkera errespetatuko da. Honakoa da aurtengo eskaintza:

Atxulondo Kultur etxeko ikastaroak

HAURRENTZAT

Antzerki Tailerra: 2017-2011 urtean jaiotako umeentzat, ostiraletan 18:00etatik 19:30era. Prezioa: zizurkildarrek 110€/ ez erroldatuek 150€.

HELDUENTZAT

PATCHWORK-JOSKINTZA SORTZAILEA: asteazkenetan, 18:00etatik 20:00etara. Prezioa: zizurkildarrek 120€/ez erroldatuek 160€.

YOGA: astelehen eta asteazkenetan, 18:30etik 20:00etara Prezioa: zizurkildarrek 155€/ez erroldatuek 195€.

HIPOPRESIBO IKASTAROA (HASTAPENA): Astelehenetan 18:00etatik 19:00eta- ra (hipertentsio arteriala eta hipertiroidismoarentzat tratamendua jasotzen duten pertsonentzat ez da egokia). Prezioa: Zizurkildarrek 35€/ez erroldatuek 55€.

DANCEHALL: asteazkenetan 19:30etik 20:45era Prezioa: zizurkildarrek 100€/ez erroldatuek 160€.

SABEL DANTZA, astelehenetan 19:15etik 20:45era. Prezioa: zizurkildarrek 160€/ez zizurkildarrek 200€.

AIZTONDO ZERBITZUEN MANKOMUNITATEAK eskainita:

MEMORIA TAILERRA, astelehen eta ostegunetan 9:30etik 11:30era.

JUBILATUENTZAT

Izen-emateak eta prezioak ELIZPE JUBILATU ELKARTEAN

GIMNASIA: astelehen, asteazken eta ostiraletan, 10:00etatik 11:00etara.

YOGA: astearte eta ostegunetan, 10:00etatik 11:30era.

Iriarte Kultur etxeko ikastaroak

HELDUENTZAT GIMNASIA: astelehen eta asteazkenetan, 11:45ean. Prezioak: jubilatuz zizurkildarrek 100 euro/ jubilatuak ez diren zizurkildarrek 130€ / jubilatu ez erroldatuek 140€ eta ez erroldatuek 170€.

MEMORIA TAILERRA: asteartetan 18:30etik 20:00etara. DOAN. (Aiztondo Zerbitzuen Mankomunitatea)

LAND-ART tailerra: LHko umeei zuzenduriko natura eta artea lotzen dituen tailerra. Asteazkenetan 17:00etatik 18:30era, urritik abendura. Prezioa: zizurkildarrek 40€/ez erroldatuek 80€.

BUKALAI DANTZA TALDEA

Euskal dantza ikastaroak UMEENTZAT.

MUXIKO TAILERRA, Dantza jauziak eta beste erritmo batzuekin dantzan, oinarri-oinarrizko urratsetatik abiatuta. Ostegunetan 18:00etatik 19:00etara. Prezioa: zizurkildarrek 140€.

HELDUENTZAT EUSKAL DANTZETAN MURGILTZEKO IKASTAROA, ostegunetan

19:30etik 20:30era. Prezioa: 140€

LOATZO MUSIKA ESKOLA

Informazio gehiago 943 69 18 57 telefono zenbakian.

MATRIKULAZIOA

Izen ematea: IRAILAren 15etik 27ra.

Izen ematea egiteko aukera ezberdinak izango dira:

On line, Zizurkilgo Udaleko webgunean, udala on line atalean.

Zizurkilgo Udal Bulegoetan (Ernio Bidea 9-A, behea) egingo da.

1.2. Ikastaroetan parte hartzeko plaza kopurua mugatua da eta izen emate urrenkera errespetatuko da. Zizurkilen erroldatutako pertsonek lehentasuna izango dute.

MATRIKULAREN ORDAINKETA

Ikastaroan izen ematen duen pertsonaren izenean ERREZIBO bat sortuko da eta ordainketa egin beharko da.

Bi edo ikastaro gehiagotara izen ematen duen pertsonak, ordainketa bi epetan egiteko aukera izango du: irailean ikastaro bat eta urtarrilean gainontzekoak.

TALDEAK OSATZEKO IRIZPIDEAK

Talde bakoitza sortzeko GUTXIENEKO ikasle kopuru bat beharrezkoa izango da.

Ikastaro bakoitzean izen ematen duten pertsonen %50ak ZIZURKILDARRA izan beharko du, bestela ikastaroa bertan behera utziko du Udalak.

Izen emateko EPE BAKARRA irekiko da (irailean).

KIROLA

ZIOTZA PILOTA ESKOLA

Aurrebenjamin, benjamin, alebin eta infantilak.

Bi entrenamendu astean (astearte eta ostegunetan).

Prezioa: 50€ + ekipazioa.

Izen-emateak: 673-169995/ ziotzapilotaelkartea@gmail.com

DANENA TXIRRINDULARITZA

Modalitate desberdinetan trebaketa. Asteburuetan irteerak eta lasterketetan parte hartzeko aukera. Entrenamenduak:

2012-2015: astearteetan 17:30ean.

2010-2011: asteazken/ostegunetan 17:30ean.

2008-2009 zehazteke.

Tel: 665-731464 / danenatxirrindularitza@gmail.com

DANENA FUTBOL

Tel. : 610-096768 info@danena-ke.com

EMAKUME PILOTARI

Astearteetan 19:30ean emakumeei zuzenduriko pala ikastaroa (paleta+teniseko pilota).

Prezioa: 200€ +50€ federatu txartela.

NESKA, ZATOZ KORRIKA!

Irailaren 15ean hasita, ostiraletan 18:00etan emakumeei zuzenduriko entrenamendu gidatuak

AIZTONDOKO NESKIDE ELKARTEA

Neska zara eta futbolean edo boleibolean aritu nahi duzu?

Izen eman aiztondo@aiztondonkt.eus helbidean.

Tel. : 610-096768

info@danena-ke.com

EUSKARA

IKASTAROAK

EUSKALDUNTZEA Zizurkil eta Villabonako udalek herrian bertan euskara ikasteko aukera eskaintzen dizuete, beti ere, taldeak osatzen badira, eta, gainera, diruz lagunduta:

Maila guztietako ikastaroak.

Etorri berrientzako AISA ikastaroak.

Oinarrizko mailako ikastaroak.

1. eta 2. hizkuntza-eskakizuna lortzeko ikastaroak.

Autoikaskuntza-ikastaroak.

MINTZALAGUNA

Zatoz euskaraz hitz egitera, tarte atsegin bat igaroz!


Bera Berak garaipenaren bidera itzuli nahi du

Bi urtez baino gehiagoz ligan galdu gabe egon ostean, Bera Berak galdu egin zuen joan den astean Costa del Sol Malagaren aurka. Partida isolatu bat izan zela erakutsi nahi dute donostiarrek, eta horretarako, garaipenaren bila joango dira larunbatean Teneriferen aurkako partidara. Neurketa erraza izan beharko luke Bera Berarentzat, ligako lehenengo sailkatua baita, eta kanariarrak azken aurrekoak dira.

Futbolean, Realak Europa ligako eta Athleticen aurkako derbiko penak kitatzeko aukera du igandean, Osasuna jasoko baitu Anoetan. Imanol Alguacilen taldea ez dago bere unerik onenean, baina burua altxa beharko du hemendik igandera, ligan Europako postuei eusteko. Gertu daude nafarrak: zazpigarrena da Reala, eta hamargarrena Osasuna.

Saskibaloian, Ibaeta Basketek sailkapenean gora egiten jarraitu nahi du, baina, horretarako, Duran Maquinaria Ensinori irabazi beharko dio larunbatean. Ez luke partida zaila izan beharko donostiarrentzat, ligako seigarrenak baitira, eta hamahirugarrenaren aurka jokatuko baitute.

Azkenik, izotz hockeyan, Txuri Urdineko mutilek Bartzelonaren aurka jokatuko dute etxean, eta neskek Quimeras Valdemororen aurka etxetik kanpo. Neurketa garrantzitsua da neskena, finalerdietako kanporaketako lehenengoa baita, eta finalera heldu nahi badute, irabazteak baino ez du balio. Mutilei dagokienez, ez da partida erraza izango, ligako hirugarrenak baitira katalanak, eta donostiarrak seigarrenak.

PARTIDAK

Eskubaloia

Emakumezkoen lehenengo maila, 16. jardunaldia.

Bera Bera – Tenerife (larunbata, 26, 19:30ean).

Futbola

Gizonezkoen lehenengo maila, 26. jardunaldia.

Reala – Osasuna (igandea, 27, 18:30ean).

Saskibaloia

Emakumezkoen lehenengo maila, 22. jardunaldia.

Ibaeta Basket – Duran Maquinaria Ensino (larunbata, 26, 17:00etan).

Izotz hockeya

Gizonezkoen lehenengo maila, 21. jardunaldia.

Txuri Urdin – Bartzelona (larunbata, 26, 14:50ean).

Emakumezkoen lehenengo maila, finalerdietako kanporaketa.

Quimeras Valdemoro – Txuri Urdin (larunbata, 26, 21:30ean).


Protestan ari dira Corrugadosekoak Legebiltzar atarian, lehendakariaren kargu hartzean

Legebiltzarrean inbestidura ekitaldia egiten ari ziren bitartean protestan ziren atarian hainbat enpresatako langileak. Tartean, Corrugados Azpeitiako beharginak. Bertan jarraitzen dute oraindik, murrizketen kontra elkarretaratzea egiten, CAF, Cementos Lemona, Alestis, Celsa Atlanticeko langileekin eta Gasteizko udal langile batzuekin batera. Emakume batek min hartu du petardo bat ondoan lehertu, eta ondorioz lurrera erori denean. Anbulantzia bat berataratu da, hura artatzeko.


Mendexako Gaztegunean zenbait hobekuntza lan egin dituzte auzolanean

Mendexako Gaztegunea martxan da berriro ere. Gaztetxo eta gurasoen eskaeretatik abiatuta, auzolanean egokitu dute. Espazioa garbitu, margotu eta zenbait altzairu berrirekin hornitu dute. Horrez gain, liburutegia Gaztegunera lekualdatu dute. Izan ere, lehen liburutegia zena, gaur egun tabernariarentzako gela izango dela azaldu dute.

Gaztegunearen erabileran lehentasuna gazteek izango badute ere, erabilera anitzeko espazioa sortzea du helburu udal gobernu taldeak. Horrela, herriko beste elkarteek ere, aldez aurretik eskatuta, bertan ekimenak antolatzeko aukera izango dute.

Gaztegunea ez da itxita egon, baina ez zen erabiltzen: “Aurpegia garbitzea falta zitzaion, altzairuak hondatuta zeudenez, bertatik aterata zeuden. Lokala bera bazegoen, baina pixka bat biluzik. Udalera sartu eta lehenengo astean honi heldu diogu. Guraso batzuen aldetik bazeuden eskaerak; gazteak egoteko zenbait altzairu eta denbora pasatzeko futbolin bat edo jolas batzuk eskatu izan dituzte. Udal espazio hori berriro aktibatzea nahi zuten”. Zenbait guraso, zinegotzi eta herritar aritu dira hobekuntza lanak egiten, eta jolas batzuk heltzeko itxaroten daude: “Pozik gaude, sekulako lokala da, eta erabilerarako lehentasuna gazteek eurek badaukate ere, herrian hainbat elkarte daudenez, herri mailan beste ekimen bat edo beste sortuz gero, helburua da lokal hori aprobetxatzea”.

Argazkia: Mendexako Udala

Herrian bertan halako espazio bat edukitzea gazteen artean harremanak egiteko “sekulako aukera” dela gogoratu dute: “Herrian bertan adin tarte desberdinetako lagunen arteko harremanak dira guk sustatu behar ditugunak”.

Goizetik gauera. 2020ko udal ordenantzan jasota daude erabilera zein ordutegia, besteak beste. 12-25 urte bitarteko erroldatutako gazteentzat da, eta astelehenetik barikura 10:00etatik 24:00etara bitarteko ordutegia dauka. Era berean, bertan zehazten da beste elkarte batzuek erabili nahi baldin badute, aldez aurretik eskatu behar dutela baimen hori.

Bestalde, udal gobernu taldetik esan dutenez, gimnasioari buruzko zenbait eskaera ere badaude, eta horiek aztertu gura dituzte: “Hurrengo pauso batean gimnasioari ere kolpe egin nahi diogu, gimnasioari buruzko hainbat eskaera ere badaudelako, hainbat aldaketa egiteko. Hasiera batean esan genuen udal azpiegiturei bueltatxo bat eman nahi geniela, euren erabilera bizitzeko, eta horretan gabiltza”. Era berean, denen artean “hamaika hobekuntza” egin daitezkeela azpimarratu dute.


Orreagako Batailaren Monumentuaren Aldeko Ekimenak diru bilketa hasi du Populus Baskonia eskulturaren alde

Luzaiden ezarriko den eskultura dela eta, asmo eta ekarpenen kanpainari buruzko xehetasunak eman dizkigu Orreaga fundazioko Koldo Amatriak.


Urrezko Binakako Aizkolari eta Urrezko Harri-jasotze txapelketen finalak jokatuko dituzte igandean Izarraitzen

Aizkoran bi eta harri jasotzen lau txapel izango dira jokoan 12:00etan hasiko den herri kirol jaialdian. Sarrerak egunean bertan salduko dituzte pilotalekuko txarteldegian, 25 eurotan.

Egur Sportek antolatutako herri kirol txapelketen finalak hartuko ditu beste behin Izarraitz pilotalekuak. Igande honetan, gizonen zein emakumeen Urrezko Binakako Aizkolari eta Urrezko Harri-jasotze txapelketen sei finalak jokatuko dituzte han, 12:00etatik aurrera.

Igandeko finalen xehetasunak azaltzeko agerraldia egin zuten atzo iluntzean udaletxean Egoitz Arruti Kirol zinegotziak eta Luis Mari Bengoa antolatzaileen buruak, txapelen bila ariko diren kirolarietako batzuk bertan zirela. Pandemiaren aurretik Izarraitzen aforo osoarekin egin ahal izan zen azken finala Urrezko Aizkorarena izan zela, eta pandemia iritsi zenetik aforo osoarekin egingo den lehendabizikoa ere Urrezko Aizkorarena izango dela gogoratu zuen Arrutik. Bengoa, bere aldetik, itxaropentsu azaldu zen igandean kirolariek eskain dezaketen ikuskizunaren aurrean, "kanporaketak oso berdinduak" izan direlako. Guztira 21 kirolari lehiatuko dira sei finaletan eta "horietatik hamar emakumeak" izango direla nabarmendu nahi izan zuen Egur Sporteko arduradunak, emakumeak herri kiroletara erakartzeko egiten ari diren ahalegina azpimarratuz.

Aizkolarien finalak

Gizonetan, binakako 22. finala izango da aurtengoa. Lau bikote ariko dira nor baino nor txapelen bila: Hodei Ezpeleta-Ibai Soroa, Julen Alberdi Txikia IV.a-Suharri Rodriguez, Ugaitz Mugertza Mugertza II.a-Julen Gabirondo eta Joxean Etxeberria-Patxi Mindegia. Soroak Jokin Urretabizkaia Basozabalen tokia hartuko du finalean, Basozabalek min hartu duelako eskuin eskuan –atzoko aurkezpenean bertan izan zen–; iaz, Txomin Amundarainekin bikotea osatuta txapela jantzi zuen Soroak.

Emakumeen aizkorako finalean, berriz, bi bikote lehiatuko dira: Nerea Sorondo eta Nerea Arruti, Laiene Pikabearen eta Irati Astondoaren kontra.

Harrijasotzaileen finalak

Urrezko Harri-jasotze Txapelketaren barruan lau txapel banatuko dituzte igandeko saioan, bat gizonen txapelketa nagusiarena eta hiru emakumeen lehietan: goi mailakoa, hasiberrien mailakoa eta gazteen mailakoa.

Mikel Lopetegi Urra, Xabat Olaizola eta Beñat Telleria dira gizonen finala jokatuko dutenak; zortzi arroako zilindroa, kubikoa eta bola altxatzeko bi minutuko saio bana egingo dute finalistek.

Emakumeen finaletan, berriz, bina finalista ariko dira. Karmele Gisasola Zelai III.ak eta Lucia Orbek jokatuko dute maila nagusiko finala; hasiberrien finalean Lur Errekondok eta Lierni Osak neurtuko dituzte indarrak; eta Udane Ostolaza eta Aroa Sanchez lehiatuko dira gazteen mailako finalean.

Sarrerak

Sarrerak igandean bertan salduko dituzte pilotalekuko txarteldegian, 25 eurotan. Aurrez gordetzeko aukera ere badago, 685 750 848 telefono zenbakira deituta.


Udal eraikinen garbitzaile bat aldi baterako kontratatzeko prozesua hasi du Zumaiako Udalak

Hilaren 11ra bitartean izango dute lanpostuarekiko interesa duten herritarrek izena emateko aukera. Lanbideren bitartez egingo du udalak hautaketa prozesua, merezimenduen balorazioaren bidez. Kontratatuko ez dituen hautagaiekin lan poltsa eratuko du erakundeak.

Zumaiako Udalak aldi baterako udal eraikinen garbitzaile bat kontratatzeko prozesua jarri du martxan. Lanbideren bitartez egingo du erakundeak prozesua, merezimenduen balorazioaren bidez. Gainera, kontratatuko ez dituen hautagaiekin lan poltsa eratuko du udalak, lanpostuari lotuta sor daitezkeen aldi baterako beharrei erantzun ahal izateko.

Lanpostuarekiko interesa duten herritarrek hilaren 11ra bitartean izango dute izena emateko aukera, Lanbideren webgunean. Gainera, epe horren barruan aurkeztu beharko dituzte hautagaiek merezimenduen egiaztagiriak Zumaiako Udaleko erregistroan. Lanpostuaren oinarriak honako lotura honetan irakur daitezke.


Kuadrillategin izena emateko azkeneko eguna bihar izango da

Ikasturtea hastearekin batera, Kuadrillategik ere bere martxa hartuko du. Hilaren 30ean hasiko da DBH1 eta DBH2ko gaztetxoentzako aisia eskaintza.

Bihar izango da izena emateko azkeneko eguna. Horretarako, galdetegi hau bete beharko da.

Parte hartuko dutenek askari batekin hasiko dute ikasturtea, datorren asteko ostiralean bertan.

Kuadrillategi aisia garaian euskara sustatzeko egitasmoa da. Urtean zehar hainbat jarduera egiten dituzte: txangoak, beste herrietako adinkideekin ezagutzeko aukera, lagunekin egoteko aukera, pizzak…

Kuadrillategin ezagutzen duten hainbat gaztetxok dei egin diete gainontzekoei, Kuadrillategin parte har dezaten. Haren abantailak zerrendatu dituzte, euskaraz ongi pasatzea are dibertigarriagoa delako.


Hauteskundeak opor garaian izateak, eragina izango du botoa emateko orduan

Datorren uztailaren 23ko hauteskundeei begira, posta bidezko botoen eskariak gora egin du. Opor garaia batzuentzat eta zubia besteentzat, jendeak bide hau erabiltzea aukeratu du oporretan eraginik ez izateko. Posta bidezko botoa eskatzeko aukera zabalik dago uztailaren 13ra arte eta bide ezberdinak daude eskatu ahal izateko.


Gipuzkoako Herriarteko Bertso Txapelketaren finala jokatuko dute larunbatean, Azpeitian

17:30ean hasiko da finala, Izarraitz pilotalekuan, eta ondoren afaria egingo dute Sanagustin Kulturgunean; sarrerak salgai daude dagoeneko

Atzo egin zuten finalaren aurkezpena, Izarraitz pilotalekuan. (Uztarria) Gipuzkoako Herriarteko Bertso Txapelketaren finala jokatuko dute larunbatean Azpeitian. Am..ona! Amasa eta Villabonako taldea eta Karidadeko Benta Asteasuko eta Zizurkilgo taldea arituko dira aurrez aurre bertsotan, 17:30etik aurrera, Izarraitz pilotalekuan. Ondoren, gainera, herri afaria egingo dute parte hartzaile guztiekin, Sanagustin Kulturgunean, eta finalerako eta afarirako sarrerak dagoeneko salgai daude www.bertsosarrerak.eus atarian, Sanagustin Kulturgunean, Villabonako Amasa kafetegian, Zizurkilgo Iriarte tabernan eta Asteasuko Iturri-Ondo tabernan. Haritz Mujikak, Joseba Otaegik eta Unai Mendizabalek osatzen dute Karidadeko Benta taldea, eta Beñat Iguaran, Amaia Agirre, Oihana Iguaran eta Ander Goikoetxea dira Am…ona! taldeko kideak. Iñaki Otaegik eta Gurutze Oiarzabalek aurkeztuko dute saioa, eta Igotz Alkorta gaiak jartzen arituko da. Epaimahaia, berriz, Oihana Arangurenek, Jon Ormazabalek, Haritz Garinek , Alazne Arrillagak eta Unai Muniainek osatuko dute. Bertsozale elkarteak atzo egin zuen finalaren aurkezpena, eta saioaren nondik norakoak plazaratu zituzten. Honako ariketak egin beharko dituzte taldeek: - Taldeko agurra (gehienez 5 minutukoa) - Ofizioa 8ko handian, 3na bertso (talde bakoitzeko batek) - Ofizioa 8ko txikian, 3na bertso (talde bakoitzeko batek) - Ofizioa 6 puntuko motzean, 3na bertso (talde bakoitzeko batek) - 3 puntu erantzun (talde bakoitzeko batek) - Bakarka gaia emanda 3 bertso (talde bakoitzeko batek) - Segidilan librean minutu bateko 3na txanda (talde bakoitzeko batek) - Talde bakoitzari beste taldekoi kantatzeko gaia jarriko zaie, beste taldekoek erantzun egin beharko dute. Ondoren alderantziz. - Kartzelako lana: Taldean egoera bat proposatuta koplatan, 4na kopla osatu arte. Otsailaren 3an hasi zen Gipuzkoako Herriartekoa, eta guztira 38 talde lehiatu dira txapelketan zehar. Eskualdeko hamar taldek hartu dute parte bertan: Sarri nahi genuen eta Habana etorri zaigu (Orio); Erniarraitz 1 (Azpeitia); Erniarraitz 2 (Azkoitia); Erniarraitz 3 (Azkoitia); Erniarraitz 4 (Azpeitia-Zestoa); Aia eta kitto (Aia); Hitza ote hitza? (Zarautz); Tulipanak (Zarautz); Ran rober ran (Zarautz); eta Arrai nahastua (Getaria). Txapelketaren helburua izan da Gipuzkoako herrietako bertso mugimendua bultzatu, indarberritu eta ikusaraztea. "Parte hartzaile guztien txapelketa izan da hau; lehia baino gehiago, gozamena izan da ardatz. Guztiaren oinarria auzolana izan da", adierazi du Bertsozale Elkarteak.


Munitibar, Tolosa eta Eibar, asteburuko jokalekuak

Pilotarien greba amaituta normaltasunera bueltatuko da pilota hiru jaialdirekin.

Aste honetan Baikoko pilotariek amaiera jarri diote grebari eta ondorioz pilota normaltasunera bueltatu egingo da.

Horren adibide asteburu honetan jokatuko diten hiru jaialdiak Munitibarren gaur, Tolosan larunbatean eta Eibarren igandean.

Partida guztiak ETB1en eta eitb.eus-en jarraitzeko aukera egongo da.

ASTEBURUKO JAIALDIAK

Munitibar2020/10/30 19:00 (21:15, ETB1en eta eitb.eus-en)

Bengoetxea VI.a - O.Etxebarria vs Jaka - Uriondo

Urrutikoetxea - Aretxabaleta vs Ezkurdia - Bikuña

Tolosa2020/10/31 17:30 (ETB1en eta eitb.eus-en)

Bakaikoa - Elizegi vs Zabala - Erostarbe

Irribarria - Imaz vs Zubizarreta III.a - Rezusta

Eibar2020/11/01 17:15 ETB1en eta eitb.eus-en)

Agirre - Erasun vs P. Etxeberria - Untoria

Olaizola II.a - Albisu vs Altuna III.a - Zabaleta


Hong Kongeko bozetara aurkezteko, Txinari fideltasuna azaldu beharko zaio

Gobernuak datozen bost urteetarako lege proiektu bat aurkeztuko du martxoan, eta han biltzen den neurrietako bat da politikariek Pekini leialak izango direla zin egin beharko diotela. Helburua da «ziurtatzea Hong Kong abertzaleek gidatzen dutela».

Aurrerantzean, Txinari leialak izan beharko zaizkio Hong Kongeko hauteskundeetara aurkezten diren hautagaiak. Edo, gutxienez, hala zin egin beharko dute. Ez badute hala egiten, kanporatu egingo dituzte, eta bost urterako inhabilitazio bati egingo diote aurre. Hala zehazten du Hong Kongeko gobernuak datorren hilean aurkeztuko duen lege proiektuak. Helburua da «ziurtatzea Hong Kong abertzaleek gidatzen dutela».

Erabaki hori babestu du gobernuko batzorde exekutiboak, eta hala jakinarazi du Erick Tsang Hong Kongeko Gai Konstituzionaletarako idazkariak: «Hautagaiak abertzalea dela baldin badio, baina Txinako Errepublika buru duen gure sistema eta haren ezaugarriak errespetatzen ez baditu, ez da onargarria. Abertzalea bazara, Txinako Alderdi Komunistak herrialdea gidatzea onartu behar duzu», adierazi du.

Txinak ez du asmorik Hong Kongen ahots disidente gehiago onartzeko. Iaz segurtasun nazionalerako lege bat ezarri zuen Txinak; Pekinek neurriak hartu zituen behar bezain leialak ez ziren agintariak kanporatzeko, eta oposizioko buruak atxilotu zituzten, legez kanpoko batzarrak egitea eta atzerriko herrialdeekin bat egitea egotzita.

Lege horrek, besteak beste, sedizioa, sezesioa eta atzerriko esku hartzea zigortzea du helburu, baina eztabaida gehien eragin zuen puntua da horri esker Txinako segurtasun indarrek hainbat eskumen dituztela Hong Kongen, eta askatasun handiagoz jokatu ahal dutela.

Pekinen kritikoek eta nazioarteko hainbat herrialdek Txinari egotzi diote herrialde bat, bi sistema printzipioa amaitu nahi izatea. Txinak 1998an hartu zuen Hong Kongen kontrola —aurrez Erresuma Batuaren kolonia zen hiria—, baina 50 urtez hango biztanleen eskubideak, askatasunak eta sistema errespetatuko zituela hitzeman zuen.

Atzera begirako legea

Martxoan aurkeztuko duten legea atzera begirakoa izango da, eta, beraz, 2019tik karguan dauden politikariei ere eragingo die; orduko hauteskundeetan, «demokraziaren aldekoak» gehiengoa izan ziren, nabarmen. Zina apurtzen duen edo apurtu duen edonor kargutik kendu ahal izango dute, eta politikari horrek epaiketa bati egin beharko dio aurre geroago. Tsangek inhabilitazioa ezartzeko erabili ahalko dituzten arrazoien artean aipatu ditu Hong Kongen independentziaren alde egitea, edo Txinak Hong Kongekiko duen subiranotasuna ez onartzea.

Leialak diren edo ez epaitzeko, kontuan hartuko da hautagaiek iraganean izandako jokabidea ere. Hori dela eta, litekeena da 2019ko hauteskundeetan karguak eskuratu zituzten asko inhabilitatzea, haietako hainbat atxilotuak izan baitziren iazko istiluetan. Hori hala izango dela baieztatu du Tsangek: «Dena den, pertsona baten iraganeko ekintzak epaituko ditugun ala ez, hori bakoitzaren kasuaren araberakoa izango da». Gehitu du zin egitearena «serio hartzen dutenek» ez dutela arazorik izango.

Lege proposamena Hong Kongez eta Makaoz arduratzen den Txinako Gobernuaren ordezkariak aurkeztu zuen, Xia Baolongek. Baolongen arabera, Hong Kongeko hauteskundeak «hobetzeko» lanean ari dira, eta gehitu zuen instituzioek ezin dutela onartu «antisistemak» politikan sartzea.

Oposiziorik ez

Gaur egun ez dago oposizioko talderik Hong Kongeko Parlamentuan, demokratek han egoteari uko egin baitzioten iaz, haietako lau kide inhabilitatu zituztenean: eskualdeko gobernuak kargutik kendu zituen «demokraziaren aldeko» lau parlamentari, segurtasun nazionalerako arrisku bat izatea egotzita, eta beste hamabost ordezkarik kargua utzi zuten protesta modura. Orduan esan zutenez, Hong Kongek «jada ezin dio munduari esan herrialde bat, bi sistema printzipioa indarrean denik»


Corrugadosen gaineko lan batzorderik ez da eratuko udalean

"Badakizue ez dagoela proiekturik, badakizue enpresak ez duela eskaerarik sartuko eta ez duela proiekturik aurkeztuko, eta badakizue Corrugados herrigunean ez dela martxan jarriko", bota zien Alkortak EAJkoei, horiek eskatuta atzo egindako ezohiko udalbatzarrean.

Ezustekorik ez zen izan atzo Azpeitiko Udalaren ezohiko udalbatzarrean. EAJren udal taldearen eskariz egin zuten osoko bilkura. Gai beraren gaineko mozioen bueltan gauzatu zen apirileko udalbatzarretik hamabost egunera, Corrugados Azpeitia enpresaren balizko irekieraz lan batzordea eratzeko jeltzaleen eskaera izan zen atzoko bilkura bereziaren gai bakarra. Eta aurrekariak eta udalaren ordezkaritza kontuan hartuta espero zitekeenez, atzera bota zuen eskaera hori udalbatzarrak, Udal Gobernua osatzen duten EH Bilduren ordezkarien kontrako botoekin.

Apirileko udalbatzarrean esandakoak berritu zituzten, neurri handi batean, atzokoan. EAJkoek Corrugados berriro martxan jartzeko "aukera indartsu bat" dagoela defendatu zuten, aukera hori "bai ala bai" Amueko eremuan gauzatu beharko litzatekeela, eta hori bideragarri egiteko lan batzorde baten beharra aldarrikatu zuten, "transparentziaren onerako". Alkateak mozioen bilkuran aurkeztu zien txostena hizpide hartuta –udaleko idazkariaren txosten juridikoa–, hura aztertu ondoren erabaki zuten EAJkoek gaia berriro osoko bilkurara eramatea, Amaia Etxeberria bozeramaileak atzo azaldu zuenez. Oposizioko taldearentzat, ez da nahikoa idazkariaren txostenak dioena Amueko aukera baztertzeko. Txostenari asmo bat ere egotzi diote EAJkoek: "Txosten horrek gauza bakarra egiten du: zehaztasun juridikoetan sartu gabe, interpretazio orokor batetik abiatuta, aukera guztiei ateak ixteko asmoa besterik ez du erakusten".

Nagore Alkorta alkateari zuzenduta, "herriarekin zintzo" jokatzea eskatu zioten EAJkoek, "egia esanez"; eta aipatutako batzordea sortzea eskatzearekin bat, galdera luzatu zion Etxeberriak, udala Corrugadosen lantegia Amuen martxan jartzeko "prest" egongo al litzatekeen argitzeko eskatuz "bai ala ez, erantzun horren arabera izango litzatekeelako batzorde teknikoa". Udalbatzarrera "eztabaidatzera ez" zela joan ere adierazi zuen saioan zehar Etxeberriak, bere taldeak egindako galdera zehatzaren erantzuna jasotzera baizik, eta izan beharreko eztabaidak eskatutako lan batzordean izango zituztela.

"Ez, argi eta garbi"

"Gezur baten gainean eraikitako demagogia ez dut onartzen. Gezur baten gainean demagogia erabiltzen denean, ez gara herritarrei inolako mesederik egiten ari. Badakizuenean ez dela jarduera hori martxan jarriko, esatea hainbeste lanpostu galduko direla eta zer ari garen arriskuan jartzen, uste dut ez dela ez zintzotasunez jokatzea, ez azpeitiarrei zor diegun errespetuarekin jokatzea". Hitz horiek zuzendu zizkien Nagore Alkorta alkateak EAJren udal taldeko kideei atzoko bere azken hitzartzean, bozketari ekin aurretik. Hori baino lehen, duela bi asteko udalbatzarrean leporatu zizkien gauza bertsuak aurpegiratu zizkien atzo ere Alkortak oposizioko kideei; eta orduan bezala, hainbat galdera egin zizkien.

Corrugados berrirekitzeko "proiektu errealik, egingarririk eta bideragarririk ez" dagoela esan zuen enegarrenez Alkortak, lantegia Amuen martxan jartzea ezinezkoa dela legez, eta ukatu egin zuen borondate politikoa tartean dagoela, lege baldintzak baizik. Idazkariaren txostenari dagokionez, harrituta agertu zen alkatea, EAJri idazkariaren txostena baloratzea "ez dagokiola" iritzita. Udal idazkariaren txostena udalean erabakiak hartzerakoan "loteslea" dela gogorarazi zien oposizioko kideei, eta txostenean jasota dagoela EAJk egiten duen planteamendua "ez dela legala". Hirigintza planeamenduaren aldaketaz Eusko Jaurlaritzaren eta Foru Aldundiaren ordezkariekin hitz egin dutela gaineratu zuen Alkortak, eta horiek helarazi diotela Udal Gobernuari "ez dela egingarria" lurraldeko plangintza aldatzea; Azpeitiko hirigintza planeamendua –HAPO– aldatzeko, lurraldeko plangintza aldatu beharra dagoela azaldu zuen alkateak. "Nolatan esaten duzue HAPO aldatu behar dela, egingarria ez dela baldin badakizue? ", galdetu zien jeltzaleen ordezkariei alkateak.

"Badakizue ez dagoela proiekturik, badakizue enpresak ez duela eskaerarik sartuko eta ez duela proiekturik aurkeztuko, eta badakizue Corrugados herrigunean ez dela martxan jarriko", bota zien Alkortak EAJkoei. Etxeberriak beren eskaera argudiatzerakoan egia esatea eskatzen ziola eta, "zuek noiz esan behar diezue egia azpeitiarrei? ", galdetu zion alkateak oposizioko bozeramaileari. Oinarri sendorik gabe "zirku mediatikoa" sortu dute jeltzaleek Alkortaren ustez, eta Corrugadosen auzia dela-eta Udal Gobernuari egindako kritikekin "errealitatea desitxuratzea" bilatu dute, ekonomia suspertzeko bestelako egitasmoak ezkutatuz. "Ez gara sartuko inora ez garamatzan labirinto batean, ez dugu parte hartuko zirku mediatiko honetan eta ez dugu eskaera hori [lan batzordearena] onartuko. Prest al dagoen udala Amuen enpresa ahalbideratzera, bai ala ez? Prest al dagoen legez kontrakoa den erabaki bat mahai gainean jartzeko eta aztertzeko lan batzorde bat sortzeko? Ez, argi eta garbi esaten dut", erantzun zien alkateak EAJren eskaerari eta galderari.

Alkatearen erantzuna jakinda, gaia batzorde batean lantzeko aukerarik ez dutenez izango,, EAJren udal taldearen planteamendua jasotzen duen dokumentazioa udalbatzarraren aktan jasotzea eskatu zuen Etxeberriak, txosten horiek irakurri nahi dituzten herritarrek "eskuragarri" izan ditzaten.


Alternatiba proiektua bukatzear

Jakinen duzuenez, Nafarroa, Araba eta Burgosko trenaren aldeko hainbat taldek bultzaturik, gaur egungo trena hobetzeko, doitzeko eta mota guzietako trenak bertatik pasa daitezen ahalbidetzeko proiektua prestatzen ari gara ingeniari enpresa batekin.

Bada, dagoeneko proiektu honen lehen mapak eginda daude eta orain, hauen aurkezpena burutzen ari gara.

Proiektuaren helburua trenbidearen ibilbidea ahalik eta gutxien aldatzea da, ikuspuntu ekonomiko batetik eta ingurumenari dagokionez, hau baita merkeena eta kalte gutxien sortzen dituena.

Sakanan ibilbidea ez da ia ukitzen baina badira hiru tarte non aldaketak egitea ezinbestekoa ikusi dugun: Altsasun, Uharte Arakilen eta Izurdiaga-Errotzen. Hori dela eta, herri hauetan aurkezpenak prestatu ditugu bertako herritarrekin hitz egin eta hobekuntza proposamenak jaso ahal izateko. Dagoeneko, hitzaldiak burutu ditugu Uharte Arakilen eta Errotz-Izurdiagan. Hemendik gutxira Altsasun egitea aurreikusten dugu.

Errotzen eta Izurdiagan trenbidea herriak ez zeharkatzea eta ahalik eta gehien aldentzea eskatu dute. Ez da lan erraza izanen autobidea eta ibaia aldeetan baitituzte baina balizko ibilbidea adostu dugu herritarrekin. Uharte Arakilen trenbideak eta autobideak harresi izugarri bat sortu dute Beriain aldeko auzoaren eta herriaren artean. Trenbidearen garaiera jaistea adostu dugu herritarrekin. Altsasuri dagokionez, ingeniari taldeak herriko geratokiaren erabilera indartzeko eta irisgarritasuna handitzeko geratokia bideberri mailara jaistea proposatzen du eta zubia desagertzea. Aurkezpen hitzaldia egiterakoan proposamen gehiago izatea espero dugu.

Gogoratu proiektu hau ordaintzeko diru bilketa abian daukagula Kukumiku webgunean "Trenaren aldeko alternatiba" izenarekin. Lagundu!


Maritxu Kajoi ez-jaien gaineko saio berezia

Maritxu Kajoi jairik ez da ospatuko aurten, baina atzera begiratu eta sasoi bateko kontuak gogora ekartzeko egun aproposa da urriko lehen egubakoitza.


Amenabar enpresak egingo ditu Danobat eta Altamira lotuko dituen bidearen lanak

Errepidea, Danobat eta Altamira, esleipena, Amenabar enpresa, zubia

Azkoitiko Udalak Amenabar enpresari esleitu dio, Txalon-Errekako urbanizazioa zeharkatuz, Danobat eta Altamira lotuko dituen errepidearen eraikitze lanen lehenengo fasea. Bideak, bere osotasunean hartuta, 430 metro izango ditu. Lanak faseka gauzatuko dira. Oraingoz, Udalak Danobatetik Martitte auzora igotzeko dagoen bidegurutzerainoko tartea esleitu du. Errepide berria eraikitzeaz gain, pare horretan dagoen bihurgunea 180ºkoa izatetik 80ºkoa izatera pasako da, arriskua murriztuz. Gipuzkoako Foru Aldundia arduratuko da zati honetaz, bihurgunea murrizteko zubi bat eraikiz.

Lanak maiatzean hasiko dituzte eta Amenabar enpresak zortzi hilabeteko epea du obrak bukatzeko, alegia, aipatutako errepide zatia eraikitzeko.

Hurrengo faseetarako oraindik datarik finkatu ez den arren, pixkana joango dira gauzatzen, “proiektuaren garrantziak hala eskatzen baitu” Udalaren esanetan. Izan ere, bide berri honek Jausoro, Danobat eta Txalon-Erreka erdigunera gerturatzeaz gain, Julio Urkijo kaleko trafikoa erabat arinduko du, herrira sartzeko eta herritik irtetzeko beste aukera bat eskainiz.

Lehenengo fase honen aurrekontua 1.300.000 eurokoa da eta Eusko Jaurlaritzako Hiriber programari esker lortuko da finantziazioaren %65a.


“Ez da kasualitatea neska gazteok izatea haurrak zaintzea bezalako lan prekarizatuak betetzen ditugunak”

Euskal Herriko Neska* Gazteen sareak Usurbilen (Gipuzkoa) egingo du aurtengo Baterajotzea, urriaren 13tik 15era bitartean. Herrietako asanbladetan eztabaidatutako zenbait gai elkarrekin lantzeko eta erabakiak hartzeko topagunea izango dela gogorarazi digute Maider Barañano (Algorta, 1999) eta Uma Ulazia (Mutriku, 2001) talde motorreko kideek. Baina, batik bat, greba feminista orokorrera begira indarrak hartzeko baliatu nahi dituzte egun horiek.

Azken urteetan “behetik gorako” harremanak sortzen saiatu direla azaldu digute Maider Barañano eta Uma Ulaziak, Euskal Herriko Neska* Gazteen sareko (EHN*G) kideek. Alegia, herriz herri, neska gazteen taldeek euren kabuz lanketa egiteko autonomia bultzatu nahi izan dute, problematika zehatzak identifikatu eta herrien arteko aliantzak egiteko eskualde mailan. Barañano eta Ulazia parte diren talde motorrak tresnak eta baliabideak eskaintzen dizkie lanketa horiek egin ahal izateko, eta unean uneko beharrak entzuten dituzte.

Bada, orain, denok elkartzeko parada izango dute urriaren 13tik 15era antolatu duten Baterajotzean, gogoetak elkartrukatu eta EHN*G sarearen hurrengo pausoak zehazteko: “Mugimenduaren barruan erabakitzeko espazioa da Baterajotzea, eta neska gazteei dei egiten diegu gune hori aprobetxatzera”, animatu ditu Barañanok, eta izen-ematea irekita dagoela gogorarazi du. Ulaziak azpimarratu du egun horiek izango duten garrantzia: “Inportantea izango da gazte feministontzat, bai grebaren aurretik baina baita sare moduan ere”. Feministak eta antolatuta daudenak indartzeko ezinbestekotzat jo dute topagune hori.

Izan ere, aurtengo Baterajotzearen berezitasuna da testuinguru berezi batean datorrela: azaroaren 30ean greba feminista orokorra egingo dute Euskal Herriko osoko mugimendu feministako kideek, eta hori antolatzeko beharrezkotzat dute neska gazteek elkarrekin gogoetatzea: “Kolektibotasunak emango dizkigu tresnak errealitatea aldatzeko”, zehaztu du Barañanok.

Neska* gazteak eta zaintza

Zein toki dute neska* gazteek zaintza-sisteman? Zer aldarrikatu nahi dute greba feministan? Auzi horiek jorratzeko tarte zabala hartuko dute Usurbilgo Baterajotzean, eta mahai inguru zentraletako bat izango da Gu ere Greba Feminista Orokorrera! “Sistema iraultzeko proposamenak irudikatu eta artikulatuko ditugu. Utopiak pentsatu eta haustura kolektiboak antolatuko ditugu”, azaldu zuten Baterajotzearen aurkezpenean. Ahots ugari izango ditu mahai inguruak, Ulaziak eta Barañanok aurreratu dutenez. Hasteko, zaintza-sistemaren kokapen teorikoa landuko dute, “tresna politikoak edukitzeko eta ulertzeko greba hau zertara datorren”. Horretarako, Etxekotu gabeko emakume langileen sindikatuko eta LAB sindikatuko kideak gonbidatu dituzte, eta Bilgune Feministako nahiz EHN*G sareko kide bana ere bai. Teoriari esperientzia gehitzeko, zaintza gatazkari zein lan feminizatuari lotutako grebetan parte hartu duen kide batek ere parte hartuko du.

Mahai inguruaren bigarren zatian teoria praktikara eramango dute, eta lantaldetan banatuta landuko dute nola antolatu eta eurak non kokatu azaroaren 30eko greban. “Greba hori antolatu egin behar da, eta guk uste dugu neska gazteek herrietan badaukatela paper oso garrantzitsua, mugimendu feminista eta herri mugimendua aktibatzeko. Helburua da neska gazteak txip horretan sartzea”, laburbildu du Barañanok. Baterajotzetik indartuta ateratzea da asmoa, eta gaztetasunetik grebari ekarpenak egitea.

“Helburua da Baterajotzetik indartuta ateratzea greba feminista antolatzeko, neska* gazteek paper inportantea baitute herrietako taldeak aktibatzen”

Neska* gazteengan egungo zaintza sistemak dituen eraginak sakon gogoetatuko dituzte Baterajotzean, eta antolatzaileek nabarmendu dute “modu berezituan” zeharkatzen dituela neska* gazteak. “Argi dago azken urteetan pribatizazio prozesu oso gogorra egon dela zaintza lanetan, eta berriro sartu dira familiaren barruan; horrek bai orain bai etorkizunean eragingo digu, eta neska* gazteak izango gara zaintza horren kargu egingo garenak, alde batetik, gizonek ez dituztelako beraien lanak egingo eta, beste alde batetik, instituzio publikoek euren ardurak hartzen ez dituztelako”, kritikatu dute Ulaziak eta Barañanok.

Hori iraultzeko neska gazteei antolatzea dagokiela argi dute EHN*G sarean. “Neska* gazteok doakoak eta prekarizatuak diren lan asko betetzen ditugu, emakumeak garelako. Klase partikularrak ematen ditugu, haurrak zaintzen ditugu, udalekuetan gaude, eta ez da kasualitatea geu izatea lan horiek betetzen ari garenak”. Horren aurrean, sistema kapitalista zisheteropatriarkala iraultzeko proposamenak irudikatu eta artikulatzera, hausturak kolektiboki antolatzera eta “utopiak lehertzera” datozela aldarrikatu dute, eta horixe irudikatu dute Aka Boni eta Julu musikariek perreatzeko erritmora egindako Baterajotzeko kantan: “Egia esan bidea ez da erraza izan / emakume migrante eta arrazializatua. / Non da aukera berrien Estatua? / Esplotatu zaintza lana aitortzen ez duena”.

Asteriskoa, lodifobia eta dekolonialitatea

2021eko Baterajotzean azaleratu zen subjektuaren gaiari zentralitate handiagoa eman nahi izan diote 2023koan, eta hiru mahai inguru zentraletako bat izango da Asteriskoa: subjektuaren inguruko eztabaida. Ulazia eta Barañanok baieztatu dutenez, saiatu dira ikusten zein gai izan daitezkeen eztabaidagai eta horiek ekarri dituzte hitzaldi eta tailerretara. Laura Galar eta Itziar Reguerok lodifobiari buruzko hitzaldia “estrategia lodiak artikulatzeko” baliatuko dute, eta gorputz lodiak subjektu politikotzat hartzea aldarrikatu.

Begirada feminista dekolonialak mahai gaineratuko ditu Pastora Filigranak, eta komunikazio feministari buruz jardungo da Estitxu Garai: “Asko dira iritzi-foro edo tertulia ezberdinetan hasi eta gutxi irauten duten emakumeak. Gizonak hor daude, emakumeak bertatik igarotzen dira”, azpimarratu du hizlariak.

Etxebizitzen problematikari helduko diote Maider Arregi eta Nerea Valdes Infernua Bizirikeko kideek, eta okupazioaren aldeko borrokari buruz hitz egingo dute. Lurrak ere tartea izango du, Mirene Begiristainen eskutik: “Agroekologiatik eta feminismotik ikasi dugu militantzia ereduak errebisatuz eta egunerokoan elikadura erdigunera ekarriz egin daitekeela jauzia; ez ordezkatze logika batetik, eraldaketatik baizik”, aurreratu du. Ulazia eta Barañanoren esanetan, gai horiekin gogorarazi nahi izan dute mugimendu feministatik haratago, beste mugimenduetan ere feminista asko daudela antolatuta, kritikak egiten mugimendu feministari, “horiek kontuan hartu behar ditugu eta horietatik ikasi”.

Argazkia: Ibai Arrieta.

Nor jarri eszenatoki gainean

Sormenean eta oholtzan emakumeek duten tokiari buruz ere gogoetatuko dute, eta, besteak beste, soinu teknikari tailerra eta Mundu berriak sortzeko, artista feministak oholtzara hitzaldia antolatu dute. Nor eraman oholtza gainera eta nor ez, hori ere hautu politikoa baita. “Uste dugu sortzen diren aisialdi espazioak ere badirela eraldaketarako espazioak. Nor jartzen dugun eszenatokiaren gainean, zergatik, zer jarrerarekin, zer musika egiten... eragiten du sortzen den giroan”, nabarmendu dute horri ere erreparatzen diotela egitaraua osatzerakoan. Aurten, Olatz Salvador eta Ziztada taldeak egongo dira oholtzan, besteren artean.

2021eko Baterajotzera “oso ahul” ailegatu zirela oroitu dute Barañanok eta Ulaziak, COVID-19aren krisiaren eraginez oro har herri mugimendua “oso zatituta” zegoelako. Orduko hura baliatu zuten neska* gazteak berriro aktibatzeko eta mugimendua saretu eta indarberritzeko. “Aurten heltzen gara Baterajotzera guztiz gainetik kendu gabe COVIDak mahai gainean jarri zuen hori guztia, eta horren adibide da mugimendu feministak deitu izana greba orokorra. Lanketa batzuk luzeagoak dira, eta nahiz eta agian guk COVID gaia ahaztu dugun, problematika zehatz batzuek hor jarraitzen dute”.

Halaber, azken bi urteetan militante berri asko batu dira EHN*G sarera, eta antolatzaileek dei egin die horiei guztiei Usurbilera joatera, haien ahotsak eta ikuspuntuak biltzeko gunea ere izango baita.


Pasealekuko liburutegia egitea eta auditorioa egokitzea aurreikusi du EAJk

Udal hauteskundeetara begira, Pasealekuko liburutegia egiteko eta auditorioa berregokitzeko nahia erakutsi du Gernika-Lumoko EAJk. Izan ere, Pasealekuko eraikinetan Jose Antonio Arana Martija izeneko udal liburutegia “behingoz” egiteko proposamena egin du, baita Seber Altube auditorioa berregokitzekoa eta txukuntzekoa ere.

Lehen agintaldian ezkerreko eraikina eta bigarren agintaldian eskumakoa egitea aurreikusi dute alderdi jeltzalekoek.


Zenbait tokitan hasi dira txertoen turismoa eskaintzen

Oporretan joan eta, bide batez, txertoa jaso. Txertoaren turismoa martxan da. Dubain, Kuban edo Floridan horretarako aukera dago. Prezioak 50.000 eurora arte doaz.


Cristina Uriarte sailburuaren hitzaldia

Cristina Uriarte Eusko Jaurlaritzako hezkuntza sailburuak hitzaldia eskainiko du datorren ostegunean, abenduak 13, Elkarguneko Oteiza aretoan.


Baserriko Uzta egitasmoaren lehen saioan Anarik eta Anjel Lertxundik parte hartu dute

Baserriko Uzta egitasmoaren lehen saioa, Antzuolan. (Nerea Uranga) Urtaro bakoitzeko Euskal Herriko baserri bat zabalduko du Baserriko Uzta egitasmoak, kontzertu plaza bihurtzeko. Udazkenean ondo murgilduta, gaur izan da lehen saioa, Joxe Ramon Arrieta Exkerra eta Josebe Blanco artzainen etxaldean, Pikunietan (Antzuola, Gipuzkoa). Bertan parte hartu dute Anari Alberdi musikari azkoitiarrak eta Anjel Lertxundi idazle oriotarrak. Musikariak kontzertua eman du lehenik, eta, ondoren, solasaldia izan da harekin eta Lertxundirekin. Lertxundik aurreratu duenez, Horma izeneko nobela aurkeztuko du Durangoko Azokarako; inkomunikazioarekin inguruko lana izango da. EHKolektiboak, Zuzeuk eta Paperezko Kontzertuak ekimenak elkarlanean jarri dute martxan Baserriko Uzta proiektua. Laborantza eta euskal musika ezagutzera eman nahi dituzte egitasmoaren bidez, eta, horregatik, ez dira kontzertuetara soilik mugatuko saioak. Hain zuzen, etxaldea bisitatu eta nekazarien egunerokoa ezagutzeko aukera izango dute bertaratzen direnek, eta bazkaria ere egingo dute, EHKO kideen baserrietako elikagaiekin.


Zer arrisku ditu moztutako frutak gure osasunerako?

Uda iristear da, eta dagoeneko baditugu supermerkatu eta fruta-dendetan sandiak, meloiak, papaiak eta ananak. Segurua al da moztutako fruta horiek erostea? eitb.eus-ek adituekin hitz egin du gaia argitzeko.


Kerobia, bidaia grabitatoriora bueltan

Binilo bikoitza ateraz hasi zuen urtea taldeak, eta, harekin 20. urtemuga ospatu ostean, jotzen segituko dutela iragarri dute. 'Hilak' lan berria ere prest dute, eta martxoan hasiko dute bira, Bilbon


Musika, sortzaileak eta umorea izango dira udan Hamaika Telebistan

Geuretik Sortuak proiektuko artistekin egindako elkarrizketak eta erreportajeak eskainiko ditu


La Guardia, Go!azen, Zea Mays eta Vendetta, aurtengo Zarauzko Aste Nagusian

Egitarau «anitza, zabala eta herritar guztiei zuzendutakoa» prestatu dute uztailerako eta abuzturako. Aste Nagusian bost kontzertu «handi» izango dira Daman.

Xabier Txurruka eta Ixidor Larrañga, malekoiko Informazio Puntuaren ondoan (Amaia Ventas Aldabaldetreku). Aurten ere egitarau betea antolatu dute uztailerako eta abuzturako. Ixidor Larrañaga Turismo zinegotziak adierazi duenez, «Zarautz dagoeneko uda giroan murgildu da: toldoak jarrita daude, atzerritar ugari heldu dira...». Hala ere, «giro hori are gehiago bultzatzeko» iazko bidetik jarraituko dute. Horretarako, egitarau «zabala, anitza eta herritar guztiei zuzendutakoa» prestatu dute, Xabier Txurruka alkatearen esanetan. Udalak iaz «apustu sakona» egin zuen amabirjinei bultzada emateko, festa horiek biziberritu behar zirela pentsatuta. Hori dela eta, jaiak luzatu eta Aste Nagusia antolatu zuten abuztuaren 13tik 21erako. Iazko «arrakastaren» ondoren, asteari eutsi eta «indartu nahiz zabaldu» egin dutela nabarmendu du alkateak. Ama Birjin egunaren bezperan, abuztuaren 14an, emango diote hasiera Aste Nagusiari, eta hilaren 20ra arte askotariko ekitaldiak izango dira udalerrian. Gauetan, esaterako, kontzertu «potenteak» izango dira Dama aurreko agertokian. Iaz, Los Secretos taldearen emanaldia izan zen, eta aurten bakarra antolatu beharrean, punta-puntako taldeen kontzertuak izango dira aste guztian: Go!azen musika ikuskizuna, abuztuaren 16an; La Guardia taldearen eta Javier Ojeda abeslariaren kontzertua, abuztuaren 17an; Zea Mays taldearena, abuztuaren 18an; Golden Apple Quartet taldearena, abuztuaren 19an; eta Vendetta taldearena, abuztuaren 20an.

Desioak sutan ez da izango Vendettaren emanaldia Sahara Gara ekitaldiaren barruan izango da. Ekitaldi hori Desioak Sutan Sahararentzat ekimenaren ordez egingo dute. «Aurten ez dira su bolak jaurtiko malekoitik eta hondartzatik. Iazko esperientziaren ondoren, ondorioztatu dugu su bolek arriskua sor dezaketela. Gertatu ziren nahi ez genituenak, eta, beraz, aurten Saharautz elkarteari beste modu batera lagunduko diogu». Hala, Sahararen aldeko gunea eta haur jolasak izango dira Dama inguruan, eta kontzertuak irauten duen bitartean, taberna bat jarriko dute. Salmentekin lortutako diruarekin sahararrei lagunduko diete. Aurten ere, Caballer etxeak eskainiko ditu su artifizialak abuztuaren 15ean zein 16ean, eta berritasunen artean, Freestyle patinaje erakustaldia, masterclass irekia eta haurrentzat patinabenturak izango dira, abuztuaren 15ean. Horrez gain, arraunak ere izango du bere tokia Aste Nagusian. Ohi bezala, KAE 1 Ligako XVIII. Zarautz Arraun Elkartea Ikurrina jokatuko dute, abuztuaren 19an, eta Euskotren Ligako Zarauzko IX. Ikurrinako nahiz Eusko Label Ligako Zarauzko XL. Ikurrina estropadak, abuztuaren 19an eta 20an. Aurten, berrikuntza moduan, Musika plazan atonduko dute estropadetako gune ludikoa. Aste Nagusirako «motorrak berotzeko» ekitaldi berezia antolatu dute aurrez. Hala, abuztuaren 6an, Los 40 irrati katearen eskutik, kontzertuak izango dira Dama parean. Efecto Pasillo, Marlon, Bombai, Bromas Aparte, Ana Mena eta Oscar Martinez disko jartzaileen emanaldiak izango dira, Los 40 Summer Live jaialdiaren barruan.

Ohiko ekitaldiak ere bai Berrikuntzez aparte, uda sasoiko ohiko ekitaldiek ere izango dute tartea bi hilabeteotan:

Kalerki antzerki topaketa (uztailaren 6tik 8ra)

Vista Alegreko jaiak (uztailaren 14tik 16ra)

Halterofilia Kriteriuma (uztailaren 15ean)

Getaria-Zarautz Itsas Zeharkaldia (uztailaren 23an)

Galiziarren Eguna (uztailaren 23an)

Santa Klara, Azken Portu eta Aritzbataldeko festak (abuztuaren 10etik 12ra)

Zarautz 3X3 Street Basket Txapelketa (abuztuaren 24tik 26ra)

Kind Surf jardunaldia eta Zarautz Pro 4teen Surf Txapelketa (abuztuaren 25etik 27ra)

Zarauzko Udako Musikaldia (abuztuaren 25ean)

Euskadiko Kintopeko Harri Jasotzaileen Txapelketa (abuztuaren 27an)

Txakolin eguna (abuztuaren 27an) «Zarautz, ordea, ez da ekitaldiak bakarrik. Badugu mendia, paseatzeko leku ugari, pintxoak –bereziki, toldotxo– eta erosketak egiteko lekuak ere bai», gogoratu du Larrañagak. Udako egitaraua etxez etxe banatu dute dagoeneko, eta Zarauzko Turismo Bulegoan nahiz malekoian atondu duten Informazio Puntuan ere eskuragarri dago.

Zarauzko udako agenda 2017


Holokaustoaren biktimak gogoan, Astrako babeslekuan

Jardun Koordinadorak ez du ahaztu gaur urtarrilaren 27a dela; gaur, Holokaustoaren biktimak Oroitzeko Nazioarteko Eguna dela gogorarazi gura izan dute, eta Gernika-Lumoko Astrako babeslekua aukeratu dute horretarako: “Gernika-Lumotik aire erasoen babeslekuan, nazi eta faxisten bonba erasoetatik herritarren gordelekua izan zen tokitik gure memoria antifaxistaren konpromisoa aitortu gura dugu. Gure gogoeta nazismo eta faxismoaren aurka borrokatu zuten burkideentzako da, bizia eman zutenentzako”.

Azaldu dutenez, kontzentrazio esparruak askatu ziren egunean, gogora ekarri gura izan dituzte eremu horietan “erail” zituzten euskaldunak; “iturri batzuen arabera, 200dik gora izan daitezke”. Busturialdeko herritarrak ere nazien presoak izan zirela gogorarazi du Jardun Koordinadorak. Ez daukate datu zehatzik, eta hortaz, ez dakite zenbat izan ziren eremu horietan egon ziren Busturialdeko bizilagunak. Batzuk, baina, aipatzen dituzte. Esaterako, Mauthsusengo kontzentrazio esparruan desagertu zen Pedro Madariaga bermeotarra edota Flossenburgen fusilatu zute Anjel Lekuona busturiarra.

“Ez ditugu ahaztuko. Horien borroka presente dago oraindik, eta horien oroimena mantentzeko egin dezakegun hoberena horien borrokan tinko jarraitzea da. Askatasunaren alde eta faxismoaren kontra lehen, orain eta beti”, esan dute.


Hauteskunde egun ezohikoa izaten ari da eskualdeko herritarrentzat

Hauteskunde egun ezohikoa izaten ari da eskualdeko herritarrentzat. Aiako, Zumaiako, Orioko, Zarauzko, Getariako, Azpeitiko, Zestoako eta Azkoitiko hainbat hautesleku bisitatu ditugu goizean zehar.


Euskadiko notarioek galtza bete lan izan dute hauteskunde ahalak bideratzen

Pandemiaren eraginez, segurtasuna bermatzeko lanek, atzeratu egin dute euren beharra. Ohiko hauteskundeetan 2-3 astean egiten duten lana, 4 egunetan egin behar izan dute.


'Sos kantak arriskuan' saioa bihar, Hernanin

Abesteko interesa duenak deitu 630 641 408 telefonora. Bihar 15:30etatik aurrera egingo dira ahots frogak.

Galzorian dauden tokian tokiko abestiak berreskuratu eta berrinterpretatzea xede duen telebista saio berria grabatzen ari dira ETB1erako, eta Hernaniko ahotsak behar dituzte: «1918ko kantu zahar bat kantatu eta grabatzeko». Beraz, kantatu nahi duen herritarrak, bihar, arratsaldeko 15:30etatik aurrera, Urbieta kalearen eta Latsunbeberri auzoaren arteko parkera gerturatu dadila: «bertan ahotsen frogak eta entsegua egingo ditugu».

Beraz, tarte horretan etortzeko aukera duenak, animatu eta deitu telefono honetara: 630 641 408.

Biharko elkarretaratzeaz gain, ekainaren 30an, hau da, ostegun honetan, arratsaldeko 18:00etatik aurrera, «herritarren artean kantatuko dugu Tilosetako frontoian». Beraz, saio honetan parte hartu nahi izanez gero, abesten edo ikusten, deitu aipatutako telefonora eta apuntatu. k


Herrixen Elkartearen otarren sari banaketa


Elon Muskek iragarri du Twitter "tarifa arin bat" kobratzen hasi daitekeela erabiltzaile batzuei

SpaceX eta Tesla konpainietako buruak Twitter erosi zuen joan den astean 44 bilioi dolarren truke. Laster hasi da aldaketak proposatzen; azkena, "tarifa arin bat" kobratzen hastea enpresa eta gobernuetako erabiltzaileei.

Elon Muskek iragarri du Twitter "tarifa arin bat" kobratzen hasi daitekeela enpresa eta gobernuetako erabiltzaileei. Apirilaren 25ean erosi zuen sare soziala 44 bilioi dolarren truke. Gutxi iraun du Twitter goitik behera aldatu dezaketen proposamenak botatzen: txio biral edo informazio garrantzitsuak monetizatzeko sistema bat garatzea edo gastu exekutiboak jaistea.

"Diru-sarrera batzuk ezer baino hobe dira! ", gehitu du beste txio batean. Twitter enpresak adierazpenik ez egitea erabaki du, Reutersen arabera.

Musken helburua sare sozialaren errentagarritasuna handitzea da, hiru urteko epean berriro salmentara ateratzeko, The Wall Street Journal egunkariaren esanetan. Gaineratu duenez, salmenta-operazioa urte honetan zehar itxiko dute, Twitterreko akzionistekin eta erregulatzaileekin kontsultatu ostean.


Nesken Euskal Kopa. Saskibaloia

Lehen jardunaldia. IDK Euskotren - Kutxabank Araski.


Lapurreta egin dute herriko kafetegi batean, eta pertsona bat atxilotu dute

Gaur goizaldean, 01:30 inguruan, lapurreta egin dute Odazpi kafetegian. Kafetegiko kristalak hautsi ditu lapurrak, eta hainbat txanpon ostu ditu barrutik. Unean bertan atxilotu dute lapurretaren egilea.

Gaur goizaldean, 01:30 inguruan, lapurreta egin dute Azkoitiko kafetegi batean; Altzibar auzoko Odazpin, hain zuzen ere. Kafetegiko kristalak hautsi ditu lapurrak, eta hainbat txanpon ostu ditu barrutik. Ertzaintzak jakinarazi duenez, ordea, unean bertan atxilotu dute lapurretaren egilea. Izan ere, bizilagun bat gertatzen ari zenaz ohartu da, eta Ertzainei abisu eman die; hala, Ertzainek gunetik gertu atxilotu dute hura.

Kafetegiaren barrualdea, lapurretaren ostean.


Osteguneroko kirol tertulia

Imanol Garcia Landa eta Josu Artutxaren eskutik, kirol aktualitate guztia.


Jon Zapata: "Argi dago non jarri nahi duen euskalgintzak indarra: hitzan eta ekintzan"

Euskara ulertzen duten hiztunen arteko hizkuntza ohiturak aldatzeko ariketa sozialak hirugarren edizioa izanen du datorren urtean. 2022. urteko udazkenean izango da hurrengo Euskaraldia. Euskaltzaleen Topaguneko Jon Zapatarekin mintzatu gara.

Asteburuan aurkeztu dute Iruñean, 2022ko Euskaraldia, Hitzez ekiteko garaia lelopean. 2022ko azaroaren 18tik abenduaren 5ra eginen da hirugarren hizkuntza ohiturak aldatzeko ariketa soziala. Ohiko rolak mantenduko ditu hirugarren edizioak, baita taldea parte hartzeko ariguneak ere.

Baina proposamen berriak egingo dizkie partaideei. Orain arte, euskararen erabilera handitzeko traba diren arau sozialetan eragin nahi izan du. Hurrengo urtean, aldiz, hizkuntza ohitura horiek aldatzeko herritarrek tresna eraginkorragoak izatea da lehentasuna.

Aurkezpena eginda, Euskaraldia antolatzen duten batzordeen sarea berpizten eta indartzen ari dira dagoeneko.

Argazkia: Hamaika.eus


Fotokazetari izan dira egun batez!

Mondragon Unibertsitateak eta Goiena Komunikazio Taldeak antolatutako Komunikazio campuseko lehenengo egunean gazteak fotokazetari lanetan ibili dira. Elkar ezagutzeko aprobetxatu dute lehenengo ordua, eta oinarrizko ikasgaia jasota kalera joan dira argazki kamera eskuan hartuta.

Emankorra izan da Komunikazio Campuseko lehenengo eguna. Gazteak saioan parte hartzeko gogoz etorri dira, eta elkar ezagutzeko jolas batekin hasi dute goiza.

Gero, ikono argazki bilakatu diren erretratu esanguratsu batzuk aukeratu dituzte, eta horren gainean ibili dira berbetan. Hala, argazki bakoitzaren atzean dagoen istorioa sakonago ezagutzeko tartea izango dute egubakoitzera bitartean.

Ondoren, fotokazetaritzaren eta argazkilaritzaren gaineko azalpen batzuk jaso eta gero, bat-batean, unibertsitatea komunikabide bateko erredakzio bilakatu da, eta gazteak fotokazetari lanetan jarri dituzte. Hor gozatu dute gehien. Pandemia ostean kaleko merkatu txikiak bueltan dira, gaia ilustratzeko erretratu bila joan dira kalera, eta herritarrei eta postuetako saltzaileei egin dizkiete erretratuak: lotsak alde batera utzita, kamerekin praktikak eginez, saltzaileei baimena eskatuz, egiten ari ziren hori azalduz... Gustura ibili dira.

Eta, amaitzeko, erredakziora bueltatu dira eta egindako argazkiak denen artean errepasatu dituzte.


Gaia zaharra izanagatik ere...

Aresketa Ikastolan plastikoaren bilketaz arduratzen diren ikasleek egiten duten lanaz ohartu eta plastiko gutxiago erabiltzeko deia luzatu digute bideo baten bidez.

Jakin badakigu gai berria ez dena baina, zaharra izanagatik ere, egunerokotasunik galdu ez duelakoan gaude. Gero eta argiago dago plastikoen erabilera, dagoeneko, ez dela soilik ingurumenarekiko arazo larri bat bihurtu, baizik eta mikroplastiko edota nanoplastiko bihurtuta, ia leku guztietan banatzen ari direla, jaten ditugun elikagaietan eta edaten dugun uretan barne.

Ikastolan, plastikoaren bilketaz arduratzen garela urteak badira baina, Eskola-Agenda30 ekimenen baitan, berriro gai honi ekin eta kanpainatxoa burutzea otu zaigu: ikasleekin batera burutzen dugun lana ikastolakide guztiei erakusteko -ikaslei, irakaslei zein gurasoei- sortutako bideoa baita Chris Jordanen “Midway: Message from the Gyre” (https://vimeo.com/36586523) ikus-entzunezkoa probestuz, plastikoaren erabilerarekiko gure egunero ohiturak aztertzeko eta aldatzen hasteko eskatu diegu komunitateko kidei.

Halaber, bide batez eta behin honaino irakurri baduzue, Amurrioko Kuxkumendi MTB, Mendiko Lagunak eta Amurrio Trail taldeek maiatzaren 30erako antolatu duten “Amurrioko bidezidorrak, pistak eta bideen garbiketa” n parte har dezazuen ere animatu nahi zaituztegu.

Eta gogoan izan: global pentsatu, tokian tokikoa zaindu!


Donostiak Gernikako Arbolaren kimu berri bat dauka


Klara Olazabal eslaloneko 23 urtez azpikoetan, munduko seigarren

Klara Olazabal Santiagotarrak-Zaisa taldeko piraguista seigarren geratu da Munduko 23 urtez azpikoen txapelketan, eslalon kategorian. Esloveniako Tahcen herrian jokatu dute junior eta 23 urtez azpikoen txapelketa, eta Santiagotarrak elkarteak hiru ordezkari eraman ditu, Olazabalekin batera, Haritz Azanza eta Izar Garcia.

Hiruetan posturik onena Olazabalek lortu du: final erdietan seigarren bukatu zuen, eta finalean ere postu bera errepikatu zuen. Haritz Azanza, berriz, bi kategoriatan lehiatu zen C1 eta K1. Bi kategorietako final erdietarako sailkatzea lortu zuen. C1ean, 14. tokian bukatu zuen, eta K1ean, 25.en. Lehenengo nazioarteko lehiaketa izan da Azanzarentzat.

Garciak, berriz, ezin izan zuen lehiatu, Eslovenian bertan infekzio bat hartu ondoren. Santiagotarrak elkarteak jakinarazi duenez, hasiberrien kategoriako piraguista da, eta “etorkizun oparoa” du aurretik.

Hurrengo hitzordua Tokion izango du Irungo arraunak Ander Elosegirekin: Olinpiar Jokoetan domina bat lortzen saiatuko da laugarrenez.


Urdalur bete zenekoa

Atzo 25 urte, urtegia estreinakoz bete zen.

Mustu 1996ko otsailaren mustu bazuten ere, Urdalur urtegia 1997ko ilbeltzaren 30ean bete zen guztiz; uharkaren goiko hustubidetik ura ateratzeraino. Ordura arte ezohikoa zen gertaerak jende ugari erakarri zuen eta sakandar mordoa joan ziren ikustera urak erretenean behera nola egiten zuen.


"Aurten tokatzen da inoizkoa izatea"

IÑAKI DORRONSORO MAIOZ - LASARTE-ORIAKO KORRIKA ARDURADUNA

Hilaren 8an, 07:11n, helduko da 22. Korrika herrira. Hemezortzi kilometro egingo ditu bertan eta horien inguruan antolatutako guztia atontzeko ardura izan du Dorronsorok

22. Korrikak egin ditu jada bere lehen kilometroak Euskal Herrian barrena. Amurriotik (Araba) abiatu zen martxoaren 31n eta eskuz esku doa ikurriñadun lekukoa, Donostiara bidean. Hara iristeko bederatzi egun falta dira eta aurretik euskararen aldarria Lasarte-Oriara helduko da. Apirilaren 8an izango da eta ordurako dena prest egon dadin jo eta su dihardu Iñaki Dorronsoro Maiozek (Ataun, 1994) azken asteetan. Urtebete darama Muntteri AEK euskaltegian irakasle lanetan eta azarotik herriko Korrika eta Korrika Kulturala antolatzeko ardura gehitu dio ohiko zereginei. Urduritasunak atzean utzita, nekearen gainetik, ilusioa nabari zaio hizketan; baita esker ona ere herriko eragileekiko, elkarlanarengatik.

Korrika badator, urduri al zaude?

Urduritasuna pasatu zitzaidan, horretarako denborarik ez daukat... Orain lana eta lana eta lana da. Aurki badatorrela esan duzu, baina gurea hasi zaigu; martxoaren 22an izan genuen lehen ekitaldia. Urduri egoteko garaia pasatu zaigu.

Zergatik zara Lasarte-Oriako Korrika arduraduna?

Baten batek izan behar du... Korrika arduradun naizen lehen aldia da. Ilusio handiz ikusi nuen, zerbait oso polita eta oso potoloa antolatzeko aukera, eta norberarengandik ateratze hori handia da.

Ilusioz hartu duzula dirudi.

Hasieran bai, gero... Damutu ez, baina hortxe-hortxe. Kar, kar.

Zertan jardun zara?

Sentsazioa dut lana batez ere izan dela koordinazioa: AEK-ko goikoekin, gainerako Korrikekin, koordinazioa zentroekin, herrietako batzordeekin, udalarekin... Ping-pongeko pilota izatea tokatu zait.

Herriko hamaika elkarte eta eragilerekin aritu behar izan duzu, ezagutzen al zenituen?

Ez nituen ezagutzen, baina gozatua da beti jendearekin hitz egitea, are gehiago jendea Lasarte-Orian den bezala, kolaboratzeko eta gauzak egiteko prest dagoenean. Jendea gogotsu dagoenean, ezezagun guztiak dira lagun.

Noiz hasi zenuten lanketa?

Lehen zertzeladak, azaro aldean. Egiten genuen gauza bakoitzak zerbait zirudien, 'hau egin dugu, hau ere', eta gerora konturatzen zara zein gutxi genuen eginda. Ezin zelako egin, ezin zelako aurreikusi. Azaro bueltan hasi ginen, eta gero, esponentzialki handitzen joan da.

Zenbat eragilek parte hartuko dute herriko Korrikan?

Eragile pila batek parte hartuko du, denek! Horietatik kilometroa erosiko dutenak beste batzuk dira. Kilometroa erosi dutenak momentuz, 31 dira. Ez ditugu oraindik guztiak saldu, hau irakurtzen duen edozeinek oraindik dei dezake. Baina laguntzeko prest dauden eragileak hogeitik gora izan dira. Handia izan da.

Erantzuna ona izan da, beraz.

Bai, bai. Batez ere, lanerako, antolatzeko, gauzak prestatzeko jendeak zeukan borondatea... Gozatu bat, izugarria. Gero, kilometroen salmenta horretan behar dituzu eragile batzuk ekarpen ekonomiko bat egiteko prest daudenak eta hori zailagoa da. Jendeak lanerako gogoa badauka, baina, egia da, kilometroaren exigentzia beste bat dela; aukera falta zaie batzuei. Nire ustez, herriari ematen dioten guztiarekin, jendeak egin duen lanarekin... Zoragarria da.

"Erantzuna beti da ona. Bai, makarra gehiagorekin begietan, baina korri egiteko prest"

Zenbat kilometro dira guztira?

Aurten herrian banatuta hemezortzi kilometro aldaketa dauzkagu.

Zer ibilbide egingo du herrian?

Etorriko zaigu 07:11n Zubietatik. Oso goiz! Hipodromoko zubian sartuko zaigu, erdialdetik buelta bat egingo du eta joango da Oria aldera. Txartel hotelean buelta emango du, berriz erdigunetik pasa eta Zabaletara igoko da, Goiegitik jaitsiko da eta Urnieta aldera joango da mendian gora eginez.

Zer hartu duzue kontuan ibilbidea erabakitzerakoan?

Gauza pila bat: herrian zer ohitura dauden, aurreko Korriketan nondik pasatu izan den, herrian bertan nondik den polita pasatzea, badaudelako puntu batzuk gakoa direnak... Eman ziguten zer herritatik etorriko den eta zer herritara joango den, kontuan eduki behar izan dugu Zubietatik barrena datorrela eta Urnietarantz. Aurten zortea izan dugu saihesbidea, errepide potoloa, ez dugulako ukitu beharrik izan.

Ordua, ordea, akaso, ez da onena.

Ez da ordu erraza, baina ia inoiz ez da izaten, eta jendeak beti umorez hartzen du; eta

hori Lasarte-Orian nabari da. Aurten 07:11n datorkigu, baina beste urte batean goizeko 03:00etan etorri zen eta Zabaletako kideak kalera atera ziren pijama jantzita korrika egitera. Erantzuna beti da ona. Bai, makarra gehiagorekin begietan, baina korri egiteko prest.

"Zain zegoen jendea, bazekien korrika zetorrela eta gogotsu zegoen salto egiteko"

Gogotsu nabari al dituzu lasarteoriatarrak?

Bai. Bi urte eduki ditugu geldi samarrak eta Lasarte-Oria da herri bat oso-oso aktiboa dena. Bat-batean egin da dena... Dena antolatzen, dena beteta, jendea gauzak egiteko gogoarekin... Jendeari eman dio aitzakia bat, marko bat, gauzak atontzeko, gainera, Korrika den bezain ekitaldi potentea izanda... Utzi, utzi, herriak berak egiten du.

Eskatzen aritu beharrean, eskaini egin al dizute?

Eskaini denek eta inkluso eskatzera joan naizenean, erantzuna askotan izan da "tardatzen ari zineten!". Zain zegoen jendea, bazekien Korrika zetorrela eta gogotsu zegoen salto egiteko.

Korrika beraz gain, Korrika Kulturala ere antolatu behar izan duzu. Zer nabarmenduko zenuke egitarautik?

Lehenik, jendearen parte hartzea. Beti honetara bueltatzen ari naiz... Batzordera etorri da klase guztietako jendea parte hartzera, antolatzeko gogoarekin, bakoitzak ahal duena emateko gogoarekin, batzuek zerbait konkretua, beste batzuek eskulana, beste batzuek ideiak eman dituzte, laguntza... Azpimarratuko nituzke martxoaren 22an egindako mahai ingurua, oso-oso baliotsua izan zena. Egitekoak ginen garagardo dastaketa, Bogak eta Saltusek badute tradizio bat euskararen eta hainbat ekimenen alde egin duten gauzekin eta haiek herrira ekartzea poz handia da. Nabarmentzekoa da ere Aranzadirekin antolatu nahi diren ekimenak, Joxe Mari Agirretxe eta pailazoen bidez. Ikastetxeetara ekarriko ditugu Txoribox ekimena egitera.

Hori lotu nahi izan dugu herrietan galtzen ari den biodibertsitatearekin, hizkuntzen biodibertsitibitatearekin. Oso polita izango da. Horrez gain, betiko gala eta Korrika Eguna.

Esan duzunaren harira ez dirudi oso beharrezkoa denik, baina, hala ere, anima itzazu lasarteoriatarrak Korrikan parte hartzera.

Lasarteoriatarrei esango diet eurentzako bat gehiago dela. Urtero antolatzen dute, urtero izugarria da. Eta, batez ere, eurena dela, eurek egiten dutela, herritik ateratzen dela, herriarentzat izaten dela. Eta goza dezatela euren buruaz, latza egin dute eta merezi dute. Gainera, aurten omenduak bertakoak izanda... Aurten tokatzen da inoizkoa izatea.


EH Bilduk itxitzat jo du aurrekontuen negoziazioa Eusko Jaurlaritzarekin

Koalizioak osoko zuzenketa jarriko dio gobernuaren 2023ko aurrekontuen proiektuari, ez duelako ikusi exekutiboan «akordio batera gerturatzeko inolako asmorik».

EH Bilduk ez ditu babestuko Eusko Jaurlaritzaren 2023ko aurrekontuak. Koalizioak jakinarazi du itxitzat jotzen duela gobernuarekin zabalik zuen negoziazioa, aurrekontuen bozketan ezezkoa saihesteko. EH Bildun ez dute ikusi exekutiboaren aldetik «akordio batera gerturatzeko inolako asmorik».

Hirugarrenez elkartu dira koalizio subiranistaren batzorde bat eta Pedro Azpiazu Ogasun sailburuaren taldea 2023ko aurrekontuen inguruan negoziatzeko. Proiektua EAJren eta PSE-EEren gehiengoarekin aterako da aurrera, edonola ere, baina babes hori Jaurlaritza osatzen duten alderdiak ez beste taldeekin handitzeko saio batean dago Azpiazu.

Orduerdiko batzarra nahikoa izan da, ordea, EH Bilduko kideek azken erabaki bat hartzeko aurrekontuen inguruan. 2023ko proiektua ez du babestuko koalizioak, Maddalen Iriarte Eusko Legebiltzarreko bozeramaileak azaldu duenez. «Ez dugu negozitzeko benetako asmorik ikusi, eta ez gara antzezteko ariketa batean egongo». Negoziaketa bukatutzat jo du.

«Eusko Jaurlaritzak ez dio erantzun EH Bilduk egindako proposamen bakar bati ere», azaldu du Iriartek. Osakidetza indartzea «ezin da atzeratu», haren arabera; ezta alokairuen prezioen arazoa, energiaren auzia eta politika fiskalaren aldaketa ere. Koalizioak «betetzeko erraza den eskaera» egin du zergen alorrean, Iriarteren hitzetan: «eztabaida irekitzea» dagokien erakunde eta eragileekin.

2022ko aurrekontu akordioaren herena

2023ko aurrekontu orokorrak Gobernu Kontseiluan onartu aurretik EH BIlduri deitu ez izana deitoratu du berriro koalizioko bozeramaileak. Jaurlaritzaren egungo bazkide bakarra aurrekontuetan EH BIldu dela gogoratu du Iriartek, eta esan du beste erakunde batzuetan bazkideekin elkartzen direla gobernuak aurrekontuak aurkeztu aurretik.

Diru kopuru zehatzak aztertzen ere hasi da Iriarte. Azpiazuren taldeak 54 milioi euroko balioko aldaketak eskaini dizkio koalizioari. Bada, kalkulatu du kopuru hori 2022ko aurrekontuetan EH Bilduk Jaularitzarekin egindako akordioaren balioaren herena dela. «Horrek argi uzten du gobernuaren asmoa zein den», esan du Iriartek. «Sailburua apur bat gerturatu izan balitz», koalizioak akordio bat lortzeko dena emango zuela helarazi du, «beste batzuetan gertatu izan den moduan».

Horrez gain, Iriartek onartu du koalizioak ez duela begi onez ikusi Azpiazuk PP+C's taldearekin izan duen hurbilketa hezkuntza alorrean haren babesa lortzeko. Elkarrekin Podemosen ere oso gaizki hartu dute Jaurlaritzaren saio hori. EH Bilduko bozeramaileak gobernuaren sailen arteko «komunikazio eskasari» egotzi dio saio hori gertatu izana.

Guzak horrela, «txiklea luzatzen» egotea izango litzateke negozitzen jarraitzea, Iriarteren ustez, «herritarrekin leialak ez izatea». Horregatik, negoziaketa itxitzat jo du koalizio subiranistak, eta kontu orokorrak bueltatzea eskatuko du Eusko Legebiltzarrean.

Ogasun Sailak, berriz, uste du EH Bilduren proposamenaren funtsean koalizio horren oinarrizko interesak jasotzen direla, eta Sailak ikusi du aurten «ez dela tarterik egon» akordio batera iristeko.


Koloretako aldarrikapenak

Foruko kultur etxeko hormetako bat eta haren ingurua koloreztatu dute. Kolorea bai, baina aldarrikapenez josita dago. Izan ere, emakumeen aurkako indarkeria salatzeko eta berdintasuna aldarrikatzeko hormairudia amaitu berri dute.

Foruko Udalaren ekimenez, Nagore Arronategi foruarrak gidatu ditu lanak, baina herritarren parte hartzea bultzatu dute. Hala, lau asteburutan batuta egin dituzte lanak.

Borobil morea argi ikus daiteke kultur etxeko horman, eta hori da lanaren “erreferentzia”. “Denok dakigu zer esan gura duen puntu moreak: Erasorik ez! Hori barneratuta daukagu. Borobil morea ikur bat da, ondo ulertzen dugu zer den baina ez du bihotza ukitzen. Horregatik, borobilaren barruan, izenak daude. Azken urteetan hildako emakumeen izenak jarri ditut. Gauzak pertsonalizatzen ditugunean, izen guztiekin, gero eta bola handiagoa eraikitzen dugu”, esan du Arronategik.

Nagore Arronategi ume bati laguntzen, zapatuan.

Hondoratutako pieza batzuk egin dituzte hormairudian, eta horiek borobila altxatzen dute, “borobil handiagoa sortuz edo eraikiz”. Testu bat ere jarri diote: Hondoratutako emakumeekin gero eta bola handiagoa. Beste alde batetik, oskolak marraztu dituzte: “Nire keinua da. Oskolak beti erabiltzen dira modu txarrean iraintzeko, baina altxorrak dira eta hormairudia osatzeko horiek marraztea egoki ikusi dut”.

Lan hori guztia herriko ume eta gazteen laguntzagaz egin dute, eta zapatuan egin zituzten azken ukituak. Umeek gura izan dutena marraztu dute, txantiloi desberdinak erabilita: “Zaila da umeei azaltzea horren atzean zer dagoen. Kultur etxean eginda eta jolas parkea ondoan egonda, zer edo zer alaia egin behar zen, baina aldi berean, mezua helaraztea garrantzitsua zen, mezua indartsua da eta”.

“Egin beharrekoa”. Arronategi “pozik” geratu da egindako lanagaz, baina, batez ere, pozik dago herritarren parte hartzeagaz. Era berean, “txarto” pasatu duela dio: “Datuak bilatzen ibili nintzean txarto pasatu nuen. Zapatutik zapatura izenak gehitzen joan naiz; 200 izen baino gehiago daude. Horien artean daude, aitak bahitutako umeak ere, gorpu bat baino ez bada agertu ume bien izenak daude. Asko ukitzen du, baina egin behar den gauza bat dela uste dut”.

Foruan egindako lanaren bidez, sentsibilizatzea eta kontzientziatzea dute asmo.

Foruko alkate Mikel Magunazelaiak azaldu duenez, udalarentzako «garrantzitsua» zen mezua zabaltzea, eta mezu horretan herriko ume eta gazteak inplikatzea, «txikitatik mezua argi izan dezaten». Kultur etxe ondoa aukeratu dute, gainera, aldarrikapenak, artea eta parte hartzea islatzeko.

Alkatea “oso pozik” geratu da emaitzagaz: “Horma zikin eta ilun bateri kolorea eman diogu eta aldarrikapenez betea, gainera. Urrunetik ere ikusten da”. Herritarrak ere “pozik” daudela dio, “herri guztian jarraitzeko esaten digute”.

Espainiako Estatutik jasotzen duten diru laguntza baten bitartez egin dute hormairudia: “Orain arte beste mota bateko ekitaldiak egin izan ditugu. Pandemiak, baina, dena aldatu du eta orain arte normala zena, orain ezin daiteke egin”.


"Nuri", aste honetako irabazlea

9. denboraldiko zortzigarren astea igaro da eta "Nuri" erabiltzailea izan da Mizpiradiko sagardo-kaxaren irabazlea.

Aste osoko partidak jokatu eta gero, zozketa egin eta gero "Nuri" izan da erabiltzailea 283. postuan sailkatu dena (387,34 puntu).

Lehiaketaren bederatzigarren astea martxan dago. "Aiurri" taldeko kideei animoak, eta zorterik onena!

Aiurri taldeko urreko asteetako irabazleak:

Mirene.

Indargorri.

Estela.

Zalouka.

Polako.

Goiatz.

Ibila87.

Nuri.


Pablo Milanesen emanaldia izango da Azpeitian, maiatzaren 9an

Trobalari kubatar ezagunak Soreasu antzokian eskainiko du emanaldia, Esencia Tour'20 biraren barruan, 22:00etan hasita. Sarrerak salgai daude dagoeneko 'kulturaz.eus' atarian.

Pablo Milanes trobalari kubatar ezaguna Azpeitian izango da maiatzaren 9an. Soreasu antzokian eskainiko du emanaldia, 22:00etan hasita. Ateak 21:30ean zabalduko dituzte, eta dagoeneko eskura daitezke sarrerak, kulturaz.eus webgunean. 35 eta 45 euro artean (gehi kudeaketa gastuak) balio dute sarrerek.

Esencia Tour'20 biraren barruan emango du zuzenekoa Azpeitian musikariak. Milanesek bere obraren esentzia bildu nahi izan du bira horretan. Bere ibilbideko abesti ezagunenak -En breve espacio, Yolanda, Para vivir, Ya ves...– abestuko ditu kontzertuan. Milanesek sei hamarkada daramatza oholtza gainean, eta Silvio Rodriguezekin eta Noel Nicolarekin batera, Troba Kubatar Berria mugimenduaren erreferente nagusia da.

Musikariak bi Grammy Latino sari lortu zituen 2005ean, eta 2015ean, Lifetime Achievement Grammy saria jaso zuen. Hala eta guztiz, ez dio agertokiei muzin egin sekula, eta musika nahiz poesia sortzen eta abesten jarraitu du azken urteotan.

Azpeitia kulturaz zipriztinduz

Milanesena ez da hemendik aurrera Azpeitian izango den kontzertu bakarra. Izan ere, atzerriko nahiz Euskal Herriko hamaika talde –entzutetsuak nahiz hasiberriak– izango dira herrian: Zea Mays, Jotakie, Innmaculate Fools, Testura, Skakeitan, Sua, Dupla, Grises, Fuel Fandango... Kontzertuez gain, beste kultur diziplenetako emanaldiak (Gauekoak, Matriuska...) eta kultur sormenarekin lotutako egitasmoak (Hitzaren Eskolako ekitaldi irekiak, Dapa ikus-entzunezko saioa, sormen tailerrak...) ere antolatu ditu Kulturaz Azpeitiko kultur kooperatibak.


Arrauna, pilota eta herri kirolak, gaur, ETB1en eta eitb.eus-en

Euskotren eta Eusko Label Ligak Getariatik, Ama Zuria Txapelketako bigarren finalerdia eta sokatira ikusi ahal izango dira.

Igande honetako kirol eskaintza arraunak, pilotak eta herri kirolek osatuko dute ETB1en eta eitb.eus-en. 11:30ean hasita, arraunaz gozatu ahal izango dugu, zuzenean, Getariatik. Hasteko, Euskotren Ligako Getariako Ikurrina izango dugu, eta 12:10ean Eusko Label Ligako Getariako Ikurrina.

15:30ean herri kirolen txanda izango da, sokatirako 580 kiloko final mixtoa emitituko baita.

Azkenik, 17:00etan, "ETB Kantxa" saioaren barruan, Gasteizko Ogueta pilotalekuko jaialdia izango dugu ikusgai. Atariko partidan Elezkano II-Bikuña / Dario-Tolosa izango dira aurrez aurre. Ondoren, Ama Zuria Txapelketako bigarren finalerdia jokatuko da: Ezkurdia-Zabaleta / Altuna III-Rezusta.

Ez galdu kirolik onena, igandean, ETB1en eta eitb.eus-en.


Candela Fernandez: "Ikasleek izugarrizko lana egiten dute iraunkortasunaren arloan"

Lehengo Eskolako Agenda 21 proiektuaren jarraipena da Eskolako Agenda 2030, eta, proiektu horren baitan, herriko ikastetxeetako ikasleek, hamaika konpromiso hartzeaz gain, hamabi proposamen egin dizkiote Udal Gobernuari, iraunkortasunean oinarrituta.

Udalako Ingurumen Eskolak dinamizatzen du Eskolako Agenda 2030 proiektua Arrasaten, eta eskolako zuzendari Candela Fernandezek azaldu duenez, azken hamasei urteetan Eskolako Agenda 21 proiektuarekin lanean aritu ostean, lehen ikasturtea izan dute hau proiektu berriarekin. "Dena den, aitortu beharra daukagu hau trantsizio ikasturtea izan dela eta bere osotasunean ezin izan dugula gauzatu", adierazi du.

Herriko ikastetxe guztietako Lehen Hezkuntzako, DBHko eta Batxilergoko ikasleekin egiten dute lanketa hori urtero, "jasangarritasunerako hezkuntza bultzatzeko" helburuarekin.

Agenda 21 proiektuarekin alderatuz, ezberdintasun nagusia da aurrerantzean ez dutela gai jakin bat landuko, baizik eta garapen jasangarria lortzeko helburu bat. "Dena den, hau trantsizio ikasturtea izan denez, gai bat landu dugu: Egoera berritik jasangarritasunera", gaineratu du Fernandezek.

Ekintzak, Udalan zein kalean

Askotariko ekintzak egin dituzte gai hori lantzeko eta ekintza horiek bi multzotan bereizi dituzte: batetik, ikastetxeetan eta herriko kaleetan egin dituztenak; eta, bestetik, Udalako Ingurumen Eskolan egin dituztenak. "Ikasturte hasieran, urritik abendura arte bakarrik egin ahal izan genituen ekintza horiek, herriko kaleetan. Otsailetik aurrera, Ingurumen Eskolako egonaldiekin hasi ginen, eta, egoera nolakoa izan den ikusita, nahiko ondo joan dira saioak".

Hamazazpi helburu finkatuta

Aurtengo trantsizio ikasturtearen ostean, helburuei helduko diete datorrenean. Hamazazpi helburu finkatu dituzte garapen jasangarriari begira. "Ikasleek ikasturte honen bukaeran erabaki dute datorrenean landuko dutena; hau da, hiri eta komunitate jasangarriak".

Proposamenak, bideo bidez

Ohiko foroen ordez, aurten lan egiteko modua aldatu egin dute, baina, urtero moduan, hainbat proposamen egin dizkiote Udal Gobernuari, bideo batean jasota. Hauek dira proposamenetako batzuk: "Aurrekontu gehiago jartzea ingurumena berreskuratzeko proiektuetarako. Adibidez, San Balerion egin dena bezalako proiektu gehiago abian jartzea, lurrak erosiz eta auzolanen bitartez zuhaitz landaketak eginez; Udalatxek daukan balio naturala ezagutzera ematea eta babesa ematea eremuari; herri barruan berdegune gehiago sortzea eta zuhaitzak landatzea kaleetan, adibidez, San Andres auzoan; Montzon koba eta beste batzuk garbitzeko auzolanak antolatzea".

Horrez gain, hamaika konpromiso ere hartu dituzte ikasleek, hala nola naturan zaborrik ez botatzea eta mendi ibilaldietan zaborra jasotzea; erabili eta botatzeko produktuak ez aukeratzea; ibaiak garbitzeko edo zuhaitzak landatzeko auzolanak antolatzen direnean, parte hartzea; poltsak berrerabili eta bestela oihalezkoak erabiltzea.

Proposamen "onak eta landuak"

Maria Ubarretxena alkateak adierazi duenez, "oso proposamen onak" dira aurkeztutakoak, "landuak eta ilusio handiarekin" egindakoak. "Ahal dugun heinean, saiatzen gara betetzen. Guk ere lanketa bat egiten dugu, baina guztiak betetzea ez da beti posible izaten. Edozelan ere, inportantea da ikasleekin eseri eta egindakoaren berri ematea", gaineratu du. Hori dela eta, datorren urtean, Kulturaten bilera bat egingo dute, urtero moduan. "Proposamenak banan-banan zerrendatuz, noraino lan egin dugun azalduko diegu, eta haien galderak erantzun".


Kontsumoa vs. kontsumismoa

Lan kontuengatik tokatu zait azken hilabeteetan aldaketa klimatikoaren gaian murgiltzea eta balio izan dit bizi dugun krisiaren aitzinean kontzientzia gehiago hartzeko. Hasteko, hau ez dela aldaketa klimatikoa, baizik eta krisi ekosozial bat, edo krisi sozioekologiko bat, nahi bezala deitu. Thriller onenetan gertatzen den bezala, detaile ttikienak ere badu lotura, baita bizi dugun krisian ere: poloak urtzea, Filomena, animalia espezieak desagertzea eta soldata arrakalak areagotzea...

Gure gizarte ereduak eragin du krisi hau: ekoizpen eta kontsumo-sistema global aseezin bat, hazkunde mugagabea helburu bakarrarekin: etekina.

Kontsumoa eta kontsumismoa. Ia, baina ez dira igualak. Kontsumismo guttiago eta kontsumo arduratsu gehiago. Guttiago erosi baina bertan eta bertakoa. Auto bidaiak konpartitu, bizikleta hartu, joan gaitezen oinez. Plastikoa saihestu, eta berrerabili. Bai, badakit Dabid eta Goliatena dela hau. Goikoak mugituko ote diren ez dakit, baina premia handia da.


Herri bat bete ilusio, Tolosa bete ilusio

Tolosako kaleak zuen ilusio eta animo mezuekin apainduko ditugu!

Gure kaleak apaintzeaz gainera, gure merkatari eta bizilagunen biziak koloreztatzen baditugu? Gora begiratu eta zeruak mezu positiboz bete nahi ditugu: jendea animatu, musukoaren atzean irribarre bat atera, eta gure herriak bizirik jarraitzen duela pentsatuta harro sentitzea.

Horretarako, herritarren animo mezuak bildu nahi ditugu, zuen hitzak izan daitezen gure kaleak suspertzeko arduradunak. Eta zuk ere, ilusio mezu bat bidaltzea nahiko genuke, ondoren guk bandera bilakatzeko!

Ondorengo formularioa betetzen baduzu zure mezua jasoko dugu: https://tolosandco.org/utzi-zure-ilusio-mezua/

Mila esker! !


Sierra Leonako zinemagile bat film bat egiten ari da BERRIAz

Chester Yangek Martxelo Otamendirengan jarri du arreta. Dokumentala ingelesez grabatuko du, nazioartean zabaltzeko


Xabi Alonsok kontratua berritu du Bayer Leverkusenekin 2026ra arte

Euskal entrenatzaileak taldea Europa Ligako finalerdietara eta Bundesligako sailkapeneko seigarren postura eraman zuen aurreko denboraldian.

Klub alemaniarrak jakinaratu duenez, Bayer Leverkusen eta Xabi Alonso akordiora iritsi dira euskal entrenatzailearen kontratua bi urtzez luzatzeko; hau da, 2026ko ekainaren 30era arte.

"Oso eskertuta nago Bayerrek nigan duen konfiantzarekin", esan du Alonsok, eta "ausardiarekin" lan egitea hitzeman du.

"Ideia eta norabide berean pentsatzeak gertutasun eta konfiantza handia sortu du zuzendaritzaren eta nire artean. Hori oso oinarri ona da eguneroko lanerako, eta beste arrazoi bat nire talde teknikoarekin hemen egoteko", gaineratu du.

Bestalde, Alonsok azpimarratu du modu "positiboan" ikusten duela azken denboraldia. Haretan, taldea Europa Ligako finalerdietara eta Bundesligako sailkapeneko seigarren postura eraman zuen; hala ere, "gehiago" nahi duela adierazi du.

"Elkarrekin gainditu genituen oztopoak eta Bayerrentzako eszenatokirik onenak sortu genituen berriro", gaineratu du.


Etorri berriei harrera egingo diete berriro

Oiartzungo Udalak jakinarazi berri duenez, herrira etorri berri direnentzako harrera saioak egingo dituzte berriro. COVID-19a dela eta bertan behera utzi behar izan zuten egitasmoa, baina berreskuratzeko apustua egin dute. Helburua, udalaren arabera, “Oiartzunera etorri berrien harrera naturalagoa izan dadin, gurera etorri berri diren herritarrak eta lehendik bertan bizi direnak elkartzea” da.

Azken hilabete hauetan herrian erroldatu direnei gutun bana bidali diete, 300 gutun baino gehiago banatu dituzte jada saioen gonbidapenarekin.

Saioa hilaren 27an (larunbata da) izango da, Abaraxka ludotekan. Bertan jatorri eta adin askotariko herritarrak bildu nahi dituzte. Otordutxo bat eskainiko diete bertaratutakoei, eta musika eta kanturako tarte bat ere izango dute. Udaletik nabarmendu dutenez, herriko zein atzerriko jakiak dastatzeko aukera izateko edonork nahi duena eraman dezake.


Presoen etxeratzea lortzeko denen bultzada beharrezkoa dela aldarrikatu du Sare dinamikak Azpeitian

Azpeitiko Sare mugimenduak deituta, Izan bidea dinamikaren barruan, elkarretaratzea egin zuten atzo arratsaldean herriko plazan. Josu Urbieta 'Pow' eta Gotzon Aranburu preso azpeitiarren etxeratzea lortzeko "denen bultzada" beharrezkoa dela nabarmendu du Sarek. Era berean, urtarrilaren 9an herriz herri egingo diren manifestazioetan parte hartzera deitu du. Azpeitian 17:30ean hasiko da herriko plazatik.

Sarek deituta atzo Azpeitian egindako elkarretaratzea. (Nerea Uranga)

Josu Urbieta Pow eta Gotzon Aranburu preso azpeitiarrak gogoan izan zituzten atzo arratsaldean Azpeitiko plazan egindako elkarretaratzean eta ekitaldian. Sare mugimenduak, Izan bidea dinamikaren barruan, antolatutako hitzorduan dozenaka herritar bildu zen plazara. Sarek nabarmendu zuenez, bi preso azpeitiarrak etxera ekartzeko eta elkarbizitzaren, konponbidearen nahiz bakearen bidean aurrerapausoak emateko herritar guztien bultzada beharrezkoa da. Horregatik, datozen egunetarako jarri dituzten hitzorduetan parte hartzera deitu zuten plazan bildutako jendea. Abenduaren 30ean, Urbietaren eta Aranbururen abokatuek hitzaldia emango dute, 18:30ean, Sanagustin kulturgunean. Urtarrilaren 9rako, berriz, manifestazioak deitu ditu Sarek herriz. Azpeitian mobilizazioa 17:30ean hasiko da herriko plazatik.

Atzo egindako ekitaldian azaldu zutenGotzon Aranburu presoa Alacanteko (Valentzia, Herrialde Katalanak) kartzelatik Dueñaseko (Palentzia) espetxera lekualdatuko dutela. "Aurreko astean jaso genuen Aranburu gerturatu egingo dutenaren berria; etxetik 720 kilometrora preso egotetik ia 300 kilometrora egotera igaroko da. Gerturatzeko mugimenduen balorazio positiboa egiten du Sarek. Zalantzarik gabe, etxetik gertuago egoteak onura nabarmenak ekarriko dizkielako etxekoei zein lagunei. Era berean, gradu aldaketak ere aukera berriak irekitzen dizkio Gotzoni, besteak beste espetxeko baldintzak hobetuko dizkiolako".

Dena den, presoen "gerturatzeak ez dira nahikoa" Sareren ustez. "Gerturatuko duten arren, oraindik ere 600 kilometro egin beharko dituzte Aranbururen senideek zein lagunek hura ikusteko, eta hori guztia, oraindik indarrean dagoen salpuespen legediak oztopatzen du". Sarek azaldu zuenez atzoko elkarretaratzean, gaur egun salpuespen legedirik ez balego, bai Urbietak eta bai Aranburuk etxean egoteko aukera izango lukete.

Beraz, bi preso azpeitiarren etxeratzea lortu arte Sarek lanean jarraitzeko asmoa azaldu du. "Erronka ederra dugu aurretik eta denon laguntza beharrezkoa izango da. Gure bultzadaz baino ez direlako eman beharrezko urratsak egingo", adierazi zuen Sarek.